Uyaina hamil anak sulung
Oleh SAIRUL ZAMRI MISRANI

2 April 2022, 6:50 pm
PETALING JAYA – Kehadiran Ramadan pada esok hari membawa seribu kemanisan buat pelakon dan pengacara cantik Uyaina Arshad yang mengesahkan dirinya kini hamil anak sulung.
Perkara tersebut diumumkan sendiri Uyaina menerusi hantaran terbaru dalam Instagramnya sebentar tadi.
“Salam Ramadan. Alhamdullillah terlalu banyak nikmat yang Allah kurniakan untuk Syahiran dan Uyaina.
“Inshaa-Allah tak lama lagi keluarga kecil kami akan bertambah. Syukur padamu ya Allah.
“Honestly (sejujurnya), kami masih tak percaya yang kami berdua bakal menjadi ibu dan ayah,” tulisnya tanpa memberitahu usia kandungan dan jantina anak yang dikandungnya.
Pada hantaran sama, pelakon drama Perempuan Tanpa Dosa itu turut memohon doa daripada orang ramai untuk keselamatan dan kesejahteraan dia sekeluarga.

“Kami mohon doa dari kalian semua untuk kesejahteraan dan keselamatan Uyaina dan bayi sepanjang tempoh mengandung dan melahirkan nanti.
“Semoga segala urusan dipermudahkan dan semoga kami dapat memikul tanggungjawab dan amanah ini sebaik mungkin.
“Ramadan kali ini membawa seribu satu kemanisan buat Syahiran dan Uyaina. Pertama kali menyambut Ramadan sebagai suami isteri dan pertama kali juga menyambut Ramadan dan Syawal sebagai bakal ibu bapa,” katanya lagi.
Terdahulu, desas-desus mengenai kehamilan Uyaina, 30, yang juga pengacara MeleTOP mula bertebaran sekitar awal tahun ini, namun dinafikannya.
Untuk rekod, Uyaina dan Raja Syahiran yang juga penyanyi melangsungkan pernikahan di Colony Star Boulevard, Kuala Lumpur pada 20 Disember lalu. – KOSMO! ONLINE


Pandemik akan datang mungkin dicetuskan virus bawaan serangga
Oleh KOSMO!

2 April 2022, 6:30 pm
BANDAR RAYA NEW YORK – Pertubuhan Kesihatan Sedunia (WHO) memberi amaran mengenai bahaya virus bawaan serangga yang berpotensi mencetuskan pandemik, lapor laman berita Wion News semalam.
Kumpulan virus bawaan serangga dinamakan arbovirus itu menyebarkan wabak termasuk demam kuning, Zika, Chikungunya dan demam denggi. Ia disebarkan kepada manusia melalui gigitan serangga seperti nyamuk dan kutu.
Kumpulan virus itu menimbulkan kebimbangan kerana mendahului senarai untuk kemungkinan wabak seterusnya yang mungkin membawa kepada tercetusnya pandemik.
Kategori virus itu hidup di kawasan tropika dan subtropika yang menjadi tempat tinggal kepada kira-kira empat billion penduduk.
Pakar-pakar sedang merancang strategi bagi mengelakkan satu lagi pandemik daripada berlaku.
Satu taklimat khas mengenai potensi tersebut diadakan pada Khamis lalu oleh pengarah pasukan Kesiapsiagaan Bahaya Penyakit Berjangkit Global (GIH), Dr. Sylvie Briand daripada WHO.

“Kita telah melalui dua tahun pandemik Covid-19 dan mempelajari kesukaran (kesannya) jika tidak cukup bersedia.
“Kita diberi amaran mengenainya menerusi wabak SARS pada 2003 dan pengalaman influenza pada 2009 tetapi masih ada jurang dalam ketersediaan.
“Pandemik seterusnya berkemungkinan besar disebabkan oleh arbovirus baharu dan kami juga mendapat isyarat bahawa risikonya semakin meningkat,’’ kata Briand.
Lebih 89 negara menghadapi wabak Zika sejak 2016. Sejak awal tahun 2000-an, risiko demam kuning juga telah meningkat dan demam denggi turut menjangkiti 390 juta orang setiap tahun di 130 negara. – Agensi


Masjid Buluh rosak dipukul ribut
Oleh AIMUNI TUAN LAH

2 April 2022, 7:14 pm
GUA MUSANG – Hajat para jemaah untuk menunaikan solat tarawih di Masjid Buluh, Bandar Utama di sini malam ini tidak kesampaian apabila masjid itu rosak dipukul ribut sebentar tadi.
Kejadian berlaku kira-kira pukul 4 petang tadi semasa seramai 50 orang jemaah berada di masjid itu dan bersiap sedia untuk menunaikan solat asar.
Pengerusi Masjid Buluh, Ibrahim Mat, 69, berkata, dia menyedari struktur masjid dipukul ribut selepas dimaklumkan oleh seorang pekerja masjid pada pukul 4.15 petang.
Katanya, hujan lebat melanda kawasan itu sehingga menyebabkan bumbung masjid itu diterbangkan angin kencang.
“Selain bumbung, kejadian itu menyebabkan kerosakan pada beberapa bahagian tiang bangunan jemaah lelaki dan tempat mengambil wuduk wanita.
“Kerugian dianggarkan sebanyak RM50,000 berdasarkan kerosakan yang dilihat secara mata kasar setakat ini,” katanya ketika ditemui Kosmo! hari ini.

Menurut Ibrahim, susulan kejadian itu, solat tarawih di masjid itu malam ini terpaksa dibatalkan apabila karpet basah dan bekalan elektrik juga terputus. – KOSMO! ONLINE


Juadah bazar Ramadan naik harga
Oleh NOOR HASLIZA NUSI

2 April 2022, 7:08 pm
GEORGE TOWN – Sebahagian besar menu juadah berbuka puasa di bazar Ramadan di negeri ini dijangka mengalami peningkatan harga berikutan kenaikan kos bahan mentah.
Rata-rata peniaga yang ditemui di sini hari ini menyatakan mereka terpaksa menetapkan harga baharu untuk jualan di bazar Ramadan bermula esok.
Seorang peniaga di bazar Ramadan Balik Pulau, Nor Azlina Seliman, 37, berkata, mereka tidak akan dapat menampung modal berniaga jika tidak menaikkan harga jualan.
“Kami yang beroperasi hanya setahun sekali di bazar Ramadan amat terasa dengan kenaikan harga barangan keperluan termasuk terpaksa mengeluarkan modal yang tinggi.
“Selain dikenakan caj sewa tapak dan kanopi pada harga RM600, kami juga terkesan dengan harga barang mentah yang naik secara tidak menentu sehingga 30 peratus.
“Andai kami tidak menaikkan harga makanan yang dipasarkan, memang kami langsung tidak berpeluang menampung modal yang dikeluarkan,” katanya di sini hari ini.

Sementara itu, peniaga gulai kawah di Bazar Ramadan Bayan Baru, Shafie Zakaria, 43, berkata, peniaga terutama yang baru hendak memulakan perniagaan di bazar Ramadan mungkin menaikkan harga makanan.
“Ini kerana, mereka terpaksa mengeluarkan modal yang banyak untuk membeli peralatan dan kelengkapan berniaga.
“Bagi peniaga lama kekal dengan harga lama disebabkan sudah dikenali pelanggan selain mahu mengekalkan identiti produk makanan yang dipasarkan,” katanya.
Tinjauan Kosmo! di pusat bandar George Town, Bayan Baru dan Balik Pulau petang ini mendapati ramai dalam kalangan peniaga bazar Ramadan sedang membuat persiapan akhir sebelum memulakan operasi perniagaan esok. – KOSMO! ONLINE


Malaysia dijangka tidak berdepan masalah di peringkat kumpulan
Oleh HARRITH HISHAM

2 April 2022, 5:33 pm
KUALA LUMPUR – Tiada masalah bagi skuad badminton negara untuk menjuarai peringkat kumpulan Piala Thomas dan Uber yang akan berlangsung di Bangkok, Thailand pada 8 hingga 15 Mei ini.
Ikon badminton negara, Datuk Dr. Lee Chong Wei berkata, Malaysia dilihat mempunyai peluang yang cerah dalam pertandingan tersebut.
“Bagi saya tiada masalah dalam peringkat kumpulan buat skuad negara sama ada kita juara atau naib juara.
“Namun, kita harap untuk juarai peringkat kumpulan supaya boleh berjumpa dengan naib juara kumpulan yang lain,” katanya kepada pemberita selepas Majlis Pembukaan Cawangan Utama dan Penjenamaan Semula CHAGEE di Pusat Membeli-belah Pavilion di sini hari ini.
Menurut Chong Wei, persediaan perlu bermula sekarang supaya pasukan kebangsaan mempunyai strategi yang berhasil pada Piala Thomas dan Uber tahun ini.
“Pemain perlu kenal pasti siapa yang akan berjumpa sekiranya layak ke pusingan seterusnya. Saya rasa semua pemain juga sudah tahu siapa yang bertanding,” jelasnya.

Semalam, menerusi undian skuad lelaki diletakkan dalam kumpulan D bersama Jepun, England dan New Zealand manakala skuad wanita diletakkan dalam kumpulan C bersama pasukan Thailand, Denmark dan Mesir. – KOSMO! ONLINE


16 warga Indonesia main judi dadu, sabung ayam dicekup
Oleh OTHMAN YAHAYA

2 April 2022, 4:21 pm
SUNGAI PETANI – Seramai 16 warga Indonesia yang leka bermain judi dadu serta judi bola gelek dan sabung ayam ditahan polis dalam serbuan di sebuah ladang kelapa sawit di Kampung Sungai Tok Pawang di Bedong dekat sini semalam.
Dalam serbuan Op Dadu kira-kira pukul 4.45 petang itu, polis turut menahan empat lelaki tempatan yang disyaki penganjur kepada kegiatan perjudian tersebut.
Serbuan dilakukan sepasukan pegawai dan anggota Bahagian Siasatan Jenayah Maksiat, Judi dan Kongsi Gelap (D7) Jabatan Siasatan Jenayah (JSJ) Kedah dan Ibu Pejabat Polis Daerah Kuala Muda serta penguat kuasa Jabatan Perkhidmatan Veterinar negeri.
Ketua JSJ Kedah, Datuk G. S. Suresh Kumar memberitahu, bertindak atas maklumat, serbuan dilakukan di lokasi berkenaan dan mendapati kesemua suspek terdiri daripada empat lelaki tempatan bersama 15 lelaki dan seorang wanita Indonesia terlibat dalam kegiatan perjudian.
“Kesemua mereka kemudian ditahan dan kita merampas wang tunai berjumlah RM9,434,” katanya dalam satu kenyataan di sini hari ini. -KOSMO! ONLINE


Bisnes ‘cakoroi’ di Bayan Lepas masuk jerat
Oleh NOOR HASLIZA NUSI

2 April 2022, 3:54 pm
BALIK PULAU – Tindakan licik sekumpulan empat lelaki termasuk dalang utama yang dipercayai terlibat dalam kegiatan memproses dan mengedar ketum atau lebih dikenali sebagai cakoroi di daerah ini akhirnya terbongkar apabila diberkas polis petang semalam.
Lelaki tempatan berusia antara 18 hingga 50 tahun itu diberkas di sebuah kediaman yang dipercayai dijadikan tempat memproses dan membungkus bahan terlarang itu di Kampung Bukit, Bayan Lepas di sini kira-kira pukul 1.45 petang.
Difahamkan, operasi yang diketuai oleh Ketua Polis Balai Bayan Lepas, Inspektor Mohd. Noor Fierdaus Che Othman bersama sembilan anggota itu dilakukan buat kali keempat sejak tahun lalu.
Ketua Polis Daerah Barat Daya, Superintendan Kamarul Rizal Jenal berkata, serbuan dilakukan hasil risikan dan maklumat orang awam berhubung aktiviti yang dijalankan suspek terbabit.
“Dalam serbuan itu, Polis Barat Daya telah menemui sebanyak 120 bungkus disyaki air ketum yang siap diproses di dalam kereta yang di letakkan di hadapan rumah tersebut.
“Pemeriksaan di dalam rumah pula telah menemui tiga tong jingga berpenutup yang di dalamnya mengandungi 300 bungkusan yang siap diproses disyaki air ketum.

“Turut ditemui adalah 15 bungkusan plastik hitam berisi daun-daun disyaki daun ketum yang dianggarkan seberat 75 kilogram serta peralatan memproses,” katanya dalam satu kenyataan menerusi laman sosial Facebook Ibu Pejabat Polis Daerah Barat Daya hari ini.
Beliau memberitahu, kesemua suspek kini ditahan bagi membantu siasatan mengikut Seksyen 30(3) Akta Racun 1952. – KOSMO! ONLINE


Agong, Raja Permaisuri positif Covid-19
Oleh HARRITH HISHAM

2 April 2022, 4:28 pm
PETALING JAYA – Yang di-Pertuan Agong,  Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan menjalani kuarantin kendiri selepas disahkan positif Covid-19.
Datuk Pengelola Bijaya Diraja, Datuk Indera Ahmad Fadil Shamsuddin berkata, Sultan Abdullah berkenan menjalani kuarantin di Istana Negara sehingga 7 April manakala Raja Permaisuri pula sehingga 8 April ini.
“Adalah dimaklumkan bahawa baginda berdua hanya mengalami gejala ringan. Kesihatan baginda berdua secara amnya adalah dalam keadaan baik dan tidak membimbangkan.
“Bersempena ketibaan bulan Ramadan yang mulia, baginda turut menyeru rakyat supaya sentiasa waspada dan mengamalkan kawalan kendiri meskipun negara telah memasuki fasa peralihan endemik Covid-19 kelmarin,” katanya dalam satu kenyataan hari ini.
Sementara itu, Ahmad Fadil turut menyeru seluruh rakyat mendoakan baginda berdua dikurniakan kesembuhan dengan segera serta dikurniakan keafiatan yang berpanjangan. – KOSMO! ONLINE


Wajah baharu CHAGEE tawar pengalaman menarik
Oleh HARRITH HISHAM

2 April 2022, 3:31 pm
KUALA LUMPUR – Jenama minuman teh premium BaWangChaji Malaysia mengumumkan penjenamaan semula kepada CHAGEE Malaysia (CHAGEE) sempena pembukaan kedai perdananya yang pertama di pusat beli belah Pavilion, di sini hari ini.
Dalam majlis yang sama, CHAGEE turut mengumumkan duta jenama baharunya iaitu ikon badminton negara, Datuk Dr. Lee Chong Wei.
Ketua Pegawai Eksekutif CHAGEE, Jack Chong Cai Liang berkata, keputusan tersebut bukan sahaja menawarkan sajian minuman premium, malah bermatlamat untuk meningkatkan pengalaman pengguna dalam suasana moden.
“Menerusi penjenamaan semula hari ini, kami telah mengetengahkan tiga perubahan utama iaitu nama jenama, logo dan identiti visual baru.
“Justeru, usaha ini bertujuan meningkatkan pengalaman pengguna melalui panca indera bermula dari detik mereka melangkah kaki ke kedai tersebut,” katanya.
Beliau berkata demikian ketika berucap pada Majlis Pembukaan Cawangan Utama dan Penjenamaan Semula CHAGEE, di sini hari ini.

Turut hadir sama, Ketua Pegawai Eksekutif Perbadanan Nasional Berhad (PERNAS), Mohd. Hilaluddin Abd. Syukor.
Mohd. Hilaluddin berkata, usaha yang diambil hari ini oleh CHAGEE membuktikan bahawa sektor perniagaan sudah mula kembali rancak.
“Apa yang menarik perhatian adalah walaupun selepas dua tahun pandemik Covid-19, CHAGEE masih mampu dan berjaya menubuhkan 32 cawangan dalam tempoh masa yang sangat singkat.
“Ini kerana sebelum ini ramai usahawan mengambil pendekatan tunggu dan lihat, namun sekarang kita dapat lihat bahawa mereka telah mula mengambil tempat masing-masing untuk berniaga,” katanya. – KOSMO! ONLINE


Pelanggan tidak sempat berhibur dikompaun RM97,000
2 April 2022, 3:34 pm
KUALA LUMPUR – Keterujaan 97 pelanggan untuk berhibur tidak sampai ke puncak apabila sebuah pusat hiburan di Jalan Tun Razak, dekat sini diserbu polis malam tadi.
Ketua Polis Daerah Wangsa Maju, Superintendan Ashari Abu Samah berkata, serbuan dilakukan lebih kurang pukul 11.30 malam oleh pasukan Bahagian Siasatan Jenayah daerah selepas mendapat maklumat pusat hiburan berkenaan beroperasi tanpa lesen.
“Ketika pemeriksaan dijalankan, pihak polis mendapati kesemua pelanggan yang sedang berhibur itu telah melanggar prosedur operasi standard (SOP).
“Justeru itu, kompaun telah dikeluarkan terhadap 97 pelanggan tempatan yang terdiri daripada 60 lelaki dan 37 wanita berjumlah RM97,000 dibawah Peraturan 17 Peraturan Pencegahan Dan Pengawalan Penyakit Berjangkit (PPDPP) (PPN) Fasa 4 2021,” ujarnya dalam kenyataan hari ini.
Menurutnya, serbuan itu juga telah menahan seorang lelaki tempatan yang merupakan penjaga premis kerana gagal mengemukakan lesen perniagaan yang sah.
“Selain itu, 10 warga asing yang terdiri daripada lapan lelaki dan dua wanita turut ditahan dibawah Seksyen 6 (1) (C) Akta Imigresen dan Sekyen 55B Akta Imigresen.

“Pihak polis juga merampas beberapa peralatan antaranya dua unit pembesar suara, dua buah televisyen, empat mikrofon, resit dan wang tunai RM111,” ujarnya
Katanya, siasatan dijalankan dibawah Seksyen 4 (1) Akta Hiburan Wilayah Persekutuan Kuala Lumpur 1992. – KOSMO! ONLINE


Kilang produk soya ada najis tikus diarah tutup
Oleh SAFINA RAMLI

2 April 2022, 4:01 pm
GEORGE TOWN – Najis tikus, lipas dan bekas penutup kacang soya dipenuhi fungus merupakan antara bahan yang ditemui di sebuah kilang memproses produk berasaskan kacang soya di Batu Lanchang di sini semasa operasi Jabatan Kesihatan Negeri Pulau Pinang (JKNPP) hari ini.
Selain itu, kilang yang beroperasi sejak 10 tahun lalu tersebut juga didapati mengabaikan kebersihan apabila meletakkan bekas berisi kacang soya di atas lantai tandas kilang.
Tambah menjijikkan, kawasan kilang yang menghasilkan produk seperti air kacang soya, tauhu dan taufufah untuk edaran di sekitar pusat bandar raya ini turut berbau hancing dipercayai kesan daripada air kencing tikus.
Pegawai Kesihatan Persekitaran Bahagian Keselamatan dan Kualiti Makanan (BKKM), JKNPP, Mohd. Wazir Khalid berkata, kilang berkenaan pernah diserbu dua tahun lalu, manakala pemiliknya pernah dikompaun dan kilang itu diarahkan tutup kerana tidak mematuhi peraturan yang ditetapkan.
“Hari ini menerusi intipan yang dijalankan, kita menyerbu semula kilang yang menghasilkan produk soya ini dan mendapati kilang ini amat menjijikkan.
“Kita menjumpai tikus berkeliaran di kilang ini malah najis haiwan perosak ini berada di merata-rata tempat, malah sarang lipas juga turut dijumpai di dalam tempat penyimpanan kacang soya,” katanya ketika Ops Tegar Siri 2 hari ini.

Menurutnya, pemilik kilang memberi alasan bahawa dia tidak mempunyai tenaga kerja yang mencukupi dan tidak dapat menjalankan kerja-kerja pembersihan di kilang tersebut yang mempunyai tiga pekerja termasuk dua warga asing. -KOSMO! ONLINE


Kementerian Pertahanan lulus projek pengubahsuaian MTD
2 April 2022, 3:57 pm
KUALA LUMPUR – Kementerian Pertahanan telah meluluskan projek pengubahsuaian serta pembinaan blok tambahan Maktab Tentera Diraja Malaysia (MTD) yang bernilai hampir RM11 juta.
Panglima Angkatan Tentera, Jeneral Tan Sri Affendi Buang berkata, projek itu meliputi pembinaan kompleks logistik dan senggara, kumpulan kenderaan, stor senjata dan laman niaga.
Katanya, projek tersebut telah pun bermula pada 15 Disember lepas dan dijangka siap sepenuhnya 14 Jun tahun hadapan.
“Selain itu, MTD juga bakal dilengkapi dengan fasiliti sirkit merentas halangan, menara turun cerunan dan flying fox yang baharu.
“Pembinaan sirkit dan menara berkenaan telah diluluskan dan kini dalam proses reka bentuk oleh Bahagian Perkhidmatan Kejuruteraan Pertahanan (BPKP),” katanya pada sidang akhbar selepas Majlis Perbarisan Tahunan Putera MTD di Kem Perdana Sungai Besi, di sini, hari ini.
Selain itu, katanya, kuota kemasukan putera MTD ke Universiti Pertahanan Nasional Malaysia, Affendi masih kekal pada kadar 40 peratus bagi membuka ruang kepada penuntut MTD melanjutkan pelajaran, seterusnya menyertai perkhidmatan Angkatan Tentera Malaysia (ATM).

Tambahnya, beliau juga mendoakan kejayaan buat penuntut yang telah mengambil Sijil Pelajaran Malaysia (SPM) baru-baru ini sekali gus mengharumkan nama MTD.
“Saya percaya putera MTD akan terus melakar kejayaan dalam peperiksaaan SPM yang baru sahaja selesai minggu lalu.
“Marilah kita sama-sama berdoa agar mereka memperolehi keputusan cemerlang seterusnya mengharumkan nama MTD,” jelasnya.
Dalam pada itu, jelasnya, kemasukan ke MTD juga kekal hanya untuk pelajar Tingkatan Empat dan Lima dan tiada cadangan membuat pengambilan kemasukan pelatih dari Tingkat 1 hingga Tingkatan 3.
“Kita telah pun menjalani beberapa evolusi pengambilan penuntut dan sebelum ini ada dibuat pengambilan pelajar Tingkatan 1 hingga Tingkatan 3, tetapi kita mendapati corak pembelajaran (ketenteraan) ini lebih sesuai kalau penuntut lebih berumur,” jelasnya. – KOSMO! ONLINE


10 negeri di ramal hujan lebat, ribut petir
2 April 2022, 5:19 pm
PETALING JAYA – Ribut petir, hujan lebat dan angin kencang dijangka melanda beberapa kawasan di 10 negeri sehingga pukul 7 malam nanti.
Jabatan Meteorologi Malaysia (MetMalaysia) dalam satu kenyataan di laman Facebook berkata, cuaca tidak menentu itu melibatkan seluruh Perlis, Kedah dan Pulau Pinang serta beberapa kawasan di Perak, Kelantan, Terengganu, Pahang, Johor, Sarawak serta Sabah.
“Perak melibatkan kawasan Kerian, Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim, manakala Kelantan di Pasir Mas, Jeli, Tanah Merah, Machang, Kuala Krai dan Gua Musang.
“Bagi Terengganu antara kawasan terlibat di Hulu Terengganu, Marang, Dungun dan Kemaman, sementara di Pahang di Tanah Tinggi Cameron, Lipis, Kuantan, Pekan dan Rompin,” kata kenyataan itu hari ini.
Menurut MetMalaysia, cuaca tidak menentu itu turut diramal berlaku di Johor iaitu di Tangkak, Muar, Batu Pahat, Kluang, Mersing, Kulai, Kota Tinggi dan Johor Bahru.
“Bagi Sarawak melibatkan kawasan Kuching, Serian, Samarahan, Sri Aman, Kapit (Song) dan Limbang.

“Sementara Sabah cuaca buruk dijangka di Pedalaman (Sipitang, Tenom, Beaufort, Keningau dan Tambunan), Pantai Barat (Ranau), Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat (Pitas),” tambah kenyataan itu.
Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE


Bella Astillah kecewa, tuntut tiket konsert Justin Bieber
Oleh MOHAMMAD SHAHEMY AZMI

2 April 2022, 4:15 pm
PETALING JAYA – Impian penyanyi dan juga pelakon, Bella Astillah untuk menonton persembahan konsert Justin Bieber di Malaysia iaitu Justice World Tour lebur apabila pembelian tiket yang dibuat terbatal dengan sendiri walaupun transaksi pembayaran telah dilakukan.
Menerusi hantaran yang dimuat naik dalam Instagram miliknya, Bella memaklumkan telah membayar sejumlah RM6,286 untuk harga tiket konsert tersebut, namun dibatalkan tanpa sebab yang jelas.
“Saya percaya ramai di antara anda termasuk saya pernah berhadapan dengan isu mengecewakan seperti ini iaitu pembayaran dibatalkan tanpa sebab yang jelas. Saya menunggu dan beratur sama macam orang lain,” ujarnya.
Menurut isteri kepada penyanyi Aliff Aziz itu lagi, dia telah menghantar e-mel dan menelefon pihak penganjur untuk mendapatkan penjelasan atas sebab yang berlaku.
“Saya telah menghantar e-mel, menelefon dan menghantar mesej untuk menyelesaikan masalah ini dan bukannya dibiarkan tergantung tanpa sebab atau kemas kini.
“Malah pihak bank turut memaklumkan telah meluluskan pembayaran, namun pihak anda memulangkannya semula (pembayaran) tanpa sebab. Tolong benarkan saya mendapatkan tiket dan jangan buatkan saya kecewa,” katanya.

Dalam hantaran itu juga, Bella turut berkongsi bukti pembayaran tiket yang telah dibuat.
Sekadar informasi, tiket konsert oleh penyanyi terkenal antarabangsa, Justin Bieber yang akan diadakan di Stadium Negara pada 22 Oktober depan habis terjual dalam masa tiga jam sahaja.
Tiket-tiket dijual bermula pada harga RM288 hingga RM1,088. – KOSMO! ONLINE


Wanita gesa KKM perbaiki fasiliti hospital
Oleh KOSMO!

2 April 2022, 3:04 pm
PETALING JAYA – Seorang pesakit Covid-19 sebuah hospital kerajaan menggesa pihak Kementerian Kesihatan (KKM) bagi membaiki fasiliti hospital yang didakwa dalam keadaan kotor serta uzur buat kegunaan pesakit yang menerima rawatan.
Menerusi satu hantaran Alia Nordin di Facebook berkata, dia adalah pesakit Covid-19 bersama anaknya yang baru berusia dua bulan terpaksa dikuarantin di sebuah hospital kerajaan di wad bersalin lama hospital itu.
Katanya, dia berasa seperti mahu larikan diri daripada hospital itu dan sangat marah kerana ekoran fasiliti hospital itu yang teruk dan uzur.
“Saya sangat sedih dan rasa ingin lari apabila melihat keadaan penempatan kuarantin ibu dan bayi ini. Tekad di hati memang ingin lari sahaja tetapi nanti jadi kes polis pulapesakit covid lari hospital, 8 jam yang sangat ‘horror’, hendak pergi toilet pun takut, hanya waktu Subuh sahaja baru berani.
“Saya berasa sangat marah kerana terasa seperti kami rakyat ini tiada nilai pada pemimpin-pemimpin yang diberi kuasa untuk menjaga hak kami. Beginikah layanan yang patut diberikan kepada ibu-ibu yang mengandungkan, melahirkan dan menyusukan anak? Yang mungkin jadi bakal pemimpin masa hadapan,” tulisnya di Facebook.
Tambahnya, dia hanya meminta kerajaan agar menyediakan fasiliti hospital yang terbaik bagi digunakan pesakit-pesakit.

“Saya tidak minta layanan kelas pertama, saya tidak kisah dikuarantin di hospital kerajaan tetapi cukuplah kiranya pihak kementerian menyemak dahulu fasiliti yang diberikan adalah dalam keadaan tersedia dan diyakini bersih untuk didiami oleh kami (ibu dan anak) sepanjang dalam tempoh kuarantin.,” ujarnya.
Jelasnya, antara fasiliti yang tidak disediakan seperti tiada sinki bersih sesuai untuk mencuci perlatan menyusu dan mengepam.
“Selain itu tiada sinki bersih dan sesuai untuk saya mandikan bayi, peti ais disediakan amat ragu-ragu kegunaanya.
“Malah tiada ruang menyusu khas untuk ibu menyusukan bayi atau mengepam susu, semua perlu dibat secara terbuka di hadapan rakan pesakit Covid-19 lain,” katanya.
Tambahnya, dia berharap agar Menteri Kesihatan, Khairy Jamaluddin Abu Bakar mengambil maklum akan isu ini.
“Saya harap, YB turun sendiri dan lihat, dan fikir, sudikah atau tergamakkah kiranya YB minta isteri atau adik beradik atau saudara mara YB untuk kuarantin di dalam keadaan begini.
“Saya masih di sini, bersedia membawa YB melihat sendiri kawasan ini sekiranya sudi. – KOSMO! ONLINE


Jemaah daftar haji 2020, 2021 diutamakan
Oleh WAT KAMAL ABAS

2 April 2022, 2:43 pm
BUKIT GANTANG – Tabung Haji akan mengutamakan mereka yang telah disenarai pada tahun 2020 dan 2021 untuk mengerjakan haji pada tahun ini.
Menteri di Jabatan Perdana Menteri (Hal Ehwal Agama), Datuk Idris Ahmad berkata, justeru kerajaan berharap keputusan mengenai kuota haji dapat dimuktamadkan dalam masa terdekat.
“Setakat ini kita belum dapat lagi kuata haji itu dan kita memahami tekanan yang sedang dihadapi oleh kerajaan Arab Saudi ekoran pandemik Covid-19.
“Tambahan pula, negara itu juga baru sahaja membuka semula sempadan dengan membenarkan ibadah umrah,” katanya kepada pemberita selepas menyampaikan Sumbangan Ihya Ramadhan di Dewan Bunga Raya Changkat Jering di sini hari ini.
Menurutnya, kehadiran jemaah melakukan umrah di Tanah Suci itu agak ramai dan mungkin kerajaan Arab Saudi perlu membuat pertimbangan sebelum memutuskan kuata haji. – KOSMO! ONLINE


Jangkitan Covid-19 di rantau Asia lepasi angka 100 juta
Oleh KOSMO!

2 April 2022, 2:00 pm
GENEVA, Switzerland – Jumlah jangkitan Covid-19 di rantau Asia melepasi angka 100 juta Rabu lalu, didorong oleh lonjakan semula kes yang didominasi sub-varian Omicron, BA.2, lapor laman berita Wion News.
Menurut analisis  agensi berita Reuters, Benua Asia melaporkan lebih satu juta kes baharu dalam masa selang dua hari.
Asia yang menempatkan separuh populasi dunia itu menyumbang kepada  21 peratus kes Covid-19 yang dilaporkan di seluruh dunia.
Pertubuhan Kesihatan Sedunia (WHO) berkata, BA.2 kini merangkumi hampir 86 peratus daripada keseluruhan kes Covid-19 yang dilaporkan.
Sub-varian BA.2  yang lebih mudah berjangkit tetapi kurang membawa risiko kematian menjadi punca kepada peningkatan angka tersebut sejak beberapa minggu lalu dengan penularan melonjak di negara seperti Korea Selatan, China dan Vietnam.
Korea Selatan muncul negara  paling banyak mencatatkan purata kes harian baharu melibatkan satu dalam setiap empat jangkitan di peringkat global setiap hari.

Meskipun bilangan kes telah menurun sejak awal Mac lepas, Korea Selatan masih mencatat purata lebih 300 kematian  setiap hari.
Sementara itu di China, pemerintah masih bergelut untuk mengawal penularan terburuk yang dihadapi negara komunis berkenaan sejak  pandemik bermula.
Lonjakan kes Covid-19 di Shanghai yang berpunca daripada sub-varian BA.2 menyaksikan hab kewangan China itu berada di bawah perintah berkurung.
Bandar raya yang mempunyai 26 juta penduduk itu melaksanakan perintah berkurung secara dua fasa  bermula Isnin lalu. Antara peraturan yang dikuatkuasakan termasuk menyekat pergerakan orang ramai di lebuh raya bagi mengawal penularan wabak.
China melaporkan lebih 45,000 kes baharu Covid-19 sejak permulaan tahun ini, lebih tinggi berbanding angka sepanjang 2021.
Meskipun telah memberikan suntikan vaksinasi kepada 90 peratus populasinya,  warga emas di China kurang menerima suntikan dos penggalak, seterusnya mendedahkan mereka kepada jangkitan.
Dalam pada itu, di India, sebanyak 43 juta kes Covid-19  telah direkodkan, melebihi jumlah bagi tiga negara yang paling teruk terjejas sekarang iaitu Jepun, Korea Selatan dan Vietnam.
Bagaimanapun, negara itu melaporkan kurang 2,000 kes baharu setiap hari sejak 11 hari lalu  berbanding 300,000 kes harian ketika kemuncak jangkitan pada Januari lalu. – AGENSI


Baby Shima ajak lelaki ‘belanja burung’ bersemuka
Oleh MOHAMMAD SHAHEMY AZMI

2 April 2022, 3:30 pm
PETALING JAYA – Sehari sebelum menjelang Ramadan, penyanyi dangdut Baby Shima diganggu lelaki gila seks apabila menerima kiriman berupa foto bogel seorang lelaki dalam Instagramnya.
Menerusi hantaran yang dimuat naik, Shima atau nama lengkapnya Nor Ashima Ramli, 29, berkongsi foto lelaki tersebut dalam keadaan bogel sambil menunjukkan bahagian kemaluannya yang ditutup dengan emoji pisang.
Berang dengan tindakan lelaki ‘gila’ yang dikatakan berasal dari Terengganu itu, Shima mencabarnya untuk berjumpa secara berdepan jika dia berani berbuat demikian.
“Sebelum Ramadan. Kalau setakat hantar DM (direct message) macam ini apa barang. Kalau nak sangat, mari berjumpa depan-depan.
“Hari itu JB (Johor Bahru). Sekarang Ganu (Terengganu) pula. Ada yang kenal ke? Kalau ada yang kenal boleh bagi alamat dia tak?” tulis Shima.
TANGKAP layar foto kemaluan dihantar seorang lelaki kepada Baby Shima menerusi Instagram.
Bagaimanapun, hantaran tersebut telah pun dipadam beberapa jam selepas dikongsikan dalam Instagram.

Tangkap layar komen netizen yang sempat dibuat memaklumkan lelaki tersebut bekerja dengan salah sebuah syarikat kurier di Kuala Lumpur.
Terdahulu, penyanyi yang popular menerusi lagu Pura-Pura Bujang itu memberitahu kerap diganggu lelaki tidak dikenali yang mengirim pelbagai imej dan video lucah dalam Instagram miliknya. – KOSMO! ONLINE


Watak dera suami, Emma terbawa emosi panas baran
Oleh NUR EMIRA SAIZALI

2 April 2022, 2:54 pm
PETALING JAYA – Aktres terkenal Emma Maembong mengakui terbawa-bawa karakter panas baran daripada watak lakonannya dalam drama Nusyuz Berkiblat Cinta sehingga pengurusnya turut terkena tempias emosi marahnya.
Akui Emma, memegang watak sebagai seorang wanita panas baran dan mendera suami sendiri bernama Hawa bukan satu perkara mudah untuk dilakukannya walaupun sudah 13 tahun bergelar anak seni.
“Setiap kali habis penggambaran, memang sukar juga nak reset fikiran sebab kadang-kadang terbawa-bawa emosi baran dan pengurus saya pula yang kena tempias kemarahan daripada watak tersebut.
“Jadi, untuk kawal emosi tersebut, saya perlu jadi kontra iaitu wanita yang ceria di set penggambaran,” katanya.
Emma berkata demikian pada sidang akhbar drama Nusyuz Berkiblat Cinta secara virtual semalam.
Tambahnya, dia juga mengakui watak Hawa membuatkan dirinya kurang meluangkan masa bersama keluarga selepas pulang dari penggambaran.

“Balik rumah memang rasa stres dan saya tak banyak habiskan masa bersama suami dan anak sebab terus tidur.
“Namun, itu tidak bermakna saya jadi isteri atau ibu panas baran, jangan risau saya tak dera atau pukul suami pun di rumah,” ujarnya lagi.
Kata pemilik nama penuh Fatimah Rohani Ismail, 30, itu, watak Hawa boleh dikira salah satu karakter paling mencabar yang ditawarkan kepadanya setakat ini.
“Sepanjang bergelar pelakon sejak 13 tahun lalu, ini karakter yang paling sukar untuk saya jiwai. Memang susah sangat nak menjiwainya pada peringkat awal.
“Bukan mudah untuk bertukar emosi lebih-lebih lagi watak ini memerlukan saya menjadi wanita panas baran dan melakukan penderaan fizikal terhadap suami sendiri. Impaknya lain macam,” katanya lagi.
Dia yang terkenal menerusi filem Kimchi Untuk Awak itu turut memberitahu sepanjang menjayakan watak Hawa, dia jarang meraih pujian daripada pengarah berbanding drama-drama lakonannya sebelum ini.
“Sebelum ini, saya mudah mendapat pujian daripada pengarah tetapi sebagai Hawa, banyak teguran diterima. Bagi saya benda itu bagus sebab membuktikan banyak lagi ilmu yang saya belajar.
Terdahulu, bakat lakonan Emma pernah dijulang dan meraih pujian ramai selepas muncul dalam drama Cemburu Seorang Perempuan sekitar 2019.
Sebagai info, Nusyuz Berkiblat Cinta arahan Hadith Omar turut dibarisi Fikry Ibrahim, Nadhir Nasar dan Shaza Bae. – KOSMO! ONLINE


KPDNHEP galak hotel, restoran manfaat kemudahan mesin ‘retort’
Oleh MOHD AZLI ADLAN

2 April 2022, 3:07 pm
HULU TERENGGANU – Pengusaha hotel dan restoran digalakkan untuk memanfaatkan kemudahan pembungkusan lebihan makanan disediakan Kementerian Perdagangan Dalam Negeri dan Hal Ehwal Pengguna (KPDNHEP) sepanjang bulan Ramadan ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, teknologi mesin ‘retort’ itu membolehkan lebihan makanan yang masih dalam keadaan baik dan tidak diusik tersebut bertahan sehingga dua tahun.
Beliau berkata, inisiatif KPDNHEP itu bagi mengurangkan pembaziran makanan daripada penganjuran bufet Ramadan yang dianggarkan boleh mencecah sehingga 20 tan sehari sepanjang bulan puasa.
“Kebanyakan hotel dan restoran pasti menganjurkan semula bufet Ramadan pada tahun ini ekoran peralihan kepada fasa endemik mulai semalam.
“Sayang lebih makanan yang masih baik dan tidak diusik itu dibuang begitu sahaja, baik dibungkus dengan mesin ‘retort’ sebelum diagihkan kepada golongan memerlukan,” katanya ketika ditemui pada Program Jualan Keluarga Malaysia (PJKM) peringkat Hulu Terengganu di sini hari ini. -KOSMO! ONLINE


Jangan cemas lihat helikopter TLDM terbang rendah
Oleh SHAMSUL KAMAL AMARUDIN

2 April 2022, 2:25 pm
MANJUNG – Penduduk diminta tidak cemas jika melihat helikopter Tentera Laut Diraja Malaysia (TLDM) terbang rendah dan berlegar sekitar bandar Seri Manjung dekat sini pada Isnin ini dan Sabtu depan.
Ini kerana TLDM akan melaksanakan latihan menyelamatkan mangsa nahas helikopter terhempas pada hari tersebut.
Markas Pemerintahan Armada Barat memaklumkan, latihan itu melibatkan aset-aset udara seperti Super Lynx Mk 100 dan AS 555 SN Fennec.
“Latihan bersempena program minggu keselamatan penerbangan oleh Cawangan Udara TLDM dengan kerjasama Institut Kemahiran Mara (IKM) Lumut di padang bola IKM.
“Ini juga merupakan salah satu acara sambutan Hari Ulang Tahun TLDM ke-88 yang akan disambut 27 April nanti,” kata kenyataan tersebut. – KOSMO ONLINE


Menduda, sendirian tapi tak kesunyian – Nazim Othman
Oleh MOHD. HAIKAL ISA

2 April 2022, 1:40 pm
PETALING JAYA – Setia memegang status duda sejak hampir empat tahun, pelakon Nazim Othman tidak kisah hidup bersendirian namun itu tidak bermakna dirinya seorang lelaki kesunyian.
Nazim atau nama sebenarnya, Nushrul Alif Othman, 38, berkata, dia tidak pernah berasa trauma untuk sekali lagi bergelar suami tetapi ternyata, jodoh masih belum sampai buatnya.
“Rasanya, dah agak lama saya single dan bahkan, ini tempoh paling lama setakat ini.
“Bukan trauma  (nak kahwin lagi) tapi saya ada dunia saya sendiri dan saya juga pernah berada dalam fasa menghadapi situasi-situasi yang tak berapa ‘best’ waktu membesar.
“Jadi, sekarang ini, saya suka sendiri. Sunguhpun begitu, tak bermakna apabila seseorang itu sendiri, dia kesunyian,” katanya kepada Kosmo! Online, baru-baru ini.
Mengakui dirinya seorang lelaki introvert (suka menyendiri), Nazim memberitahu, buat masa sekarang dia tidak mahu terlalu pusing memikirkan soal mendirikan rumah tangga.

“Tak kisah, kalau ada orang, saya okey dan kalau tiada orang, saya lagi okey. Begitulah bagaimana orang introvert berfungsi termasuklah saya.
“Jujur, sekarang memang saya tiada siapa-siapa. Pernah dulu lepas bercerai terbuka hati nak cari pengganti tapi tiada calon yang saya jumpa.
“Saya sampai tanya pada kawan-kawan kalau mereka ada calon isteri yang sesuai untuk dipadankan dengan saya. Sampai tahap begitu sekali tapi Tuhan tetap tak hadirkan sesiapa (jodoh) buat saya.
“Tidak mengapalah. Saya fikir sekarang, ada banyak benda penting lain yang boleh dibuat dalam hidup selain sibuk cari pasangan,” katanya.
Terbaharu, Nazim bakal muncul dengan drama berjudul Kuasa terbitan Astro Shaw dan produksi, Skop Productions.
Drama Astro Originals yang turut dibarisi pelakon hebat lain seperti Nadia Brian, Izzy Reef, Ridzuan Hashim dan Ning Baizura tersebut mula ditayangkan di Astro Citra bermula 11 April ini.
Sekadar info, Nazim berkahwin dengan pelakon Bella Dally pada 10 September 2016, namun bercerai pada 17 Mei 2018. Dua tahun bersama sebagai suami isteri, pasangan berkenaan tidak dikurniakan cahaya mata. – KOSMO! ONLINE


Wanita sempat terjun kereta, elak jadi mangsa rogol
Oleh KOSMO!

2 April 2022, 2:59 pm
PETALING JAYA – Seorang wanita nyaris menjadi mangsa rogol oleh seorang pemandu e-hailing dalam satu kejadian ketika dia mahu pergi ke tempat kerjanya.
Menerusi satu hantaran di Facebook Lokal Sabahan, berkata, rakannya terkejut apabila mangsa menyatakan dia hampir dirogol sebelum sempat keluar dari kereta itu.
“Sekitar pukul 9.01 pagi, saya menerima mesej dari rakan sekerja saya bahawa staf saya menangis-menangis dalam panggilan video.
“Saya berasa hairan, rupanya staf saya tidak datang kerja gara-gara dia hampir dirogol oleh pemandu e-hailing yang memandu sebuah kereta jenis Perodua Axia,” katanya.
Tambahnya, mangsa mengalami kecederaan serta luka di beberapa bahagian anggota badan akibat melompat dari kereta itu bagi menyelamatkan dirinya.
“Jadi kepada orang ramai, hati-hati yem pesanan dari staf saya, kalau nampak pemandu ini jangan ikut.

“Kami juga sudah suruh mangsa buat laporan polis dan terus pergi klinik bagi membersihkan luka,” ujarnya.
Susulan daripada kejadian itu, media melaporkan, Timbalan Ketua Polis Daerah Kota Kinabalu Superintendan George Abd. Rakman berkata, kejadian berlaku apabila mangsa berumur 19 tahun yang bekerja sebagai jurujual menempah perkhidmatan e-hailing untuk ke tempat kerjanya di Manggatal, Sabah, kira-kira pukul 9 pagi.
Menurutnya, semasa dalam perjalanan, pemandu yang juga suspek mendakwa mengambil jalan singkat iaitu melalui jalan Kionsom disebabkan jalan sesak dan meminta mangsa untuk beralih ke tempat duduk hadapan.
“Suspek kemudian memegang peha mangsa sebelum mangsa memberi amaran agar tidak mengulangi perbuatan itu sebelum mengeluarkan pisau kecil dari begnya dan meminta wang daripada mangsa.
“Mangsa yang ketika itu dalam keadaan takut sekiranya dicederakan segera melompat keluar dari kenderaan yang sedang bergerak,” ujarnya.
Tambahnya, hasil semakan mendapati nombor pendaftaran kereta Axia itu dipercayai palsu dan didaftarkan terhadap sebuah kereta jenis sedan. – KOSMO! ONLINE


Ever Forward terkandas tiga minggu
Oleh KOSMO!

2 April 2022, 3:00 pm
BALTIMORE, MARYLAND – Sebuah kapal kontena yang terkandas dekat Pelabuhan Baltimore di Amerika Syarikat masih terperangkap di lokasi berkenaan selama hampir tiga minggu, lapor perkhidmatan berita NPR kelmarin.
Kapal Ever Forward sepanjang 333.7 meter (m) itu terkandas di Teluk Chesapeake ketika baru memulakan pelayaran ke Norfolk pada 13 Mac lalu.
Ia  menghadapi masalah semasa membelok ketika meninggalkan Baltimore dan  tersekat di perairan cetek sehingga kini.
Usaha untuk membebaskan kapal itu pula menemui kegagalan.
Satu percubaan dilakukan pada pada Selasa lalu melibatkan lima  bot tunda, dengan satu daripadanya digunakan untuk  menolak Ever Forward, dua lagi menarik dari bahagian pelabuhan serta satu lagi menarik dari arah buritan.
Pengarah Eksekutif Pelabuhan Baltimore, William Doyle berkata, percubaan kedua akan dilakukan dalam masa beberapa hari lagi menggunakan dua tongkang penarik dan lima bot tunda.

Menurut jurucakap Pengawal Pantai, Kapten Dave O’Connell, kerja-kerja mengorek pasir mencecah  kedalaman 13 m juga sedang dilakukan untuk mengapungkan Ever Forward. Kapal itu memerlukan kedalaman air hingga 12.8 m bagi membolehkannya beroperasi.
“Kapal Ever Forward terkandas pada kedalaman air 7.3 m. Ia tertimbus kira-kira 4.5 m ke dalam lumpur. Ia adalah kuantiti yang banyak,” katanya.
Kapal tersebut dipenuhi  muatan kargo seberat 130,000 tan. Bagi mengurangkan beban berat berkenaan, bahan api akan disingkirkan dan sebahagian daripada air yang dibawa sebagai pemberat akan dialirkan keluar.
Kapal Ever Forward dimiliki oleh syarikat Evergreen Marine Corp. Syarikat itu merupakan pemilik  kapal MV Ever Given yang terkandas di Terusan Suez pada tahun lalu.
Bagaimanapun, dalam kejadian kali ini,  Ever Forward tidak menghalang laluan kapal-kapal lain. – AGENSI


Wanita India lari 6,000 kilometer dalam masa 110 hari
Oleh KOSMO!

2 April 2022, 12:00 pm
NEW DELHI – Seorang wanita di India memecahkan rekod dunia apabila dia menamatkan larian kategori ‘golden quadrilateral’ dalam masa paling singkat, lapor laman berita Wion News kelmarin.
Golden quadrilateral merujuk kepada rangkaian lebuh raya nasional yang menghubungkan empat bandar utama India termasuk New Delhi, Mumbai, Kolkata dan Chennai.
Pelari tersebut, Sufiya Khan yang berasal dari New Delhi, berjaya menamatkan perjalanan sejauh 6,002 kilometer dalam masa 110 hari, 23 jam dan 24 minit.
Sufiya memulakan lariannya di New Delhi pada 16 Disember 2020 dan menamatkan laluan golden quadrilateral pada 6 April 2021.
“Tidak, saya tidak pernah terlintas untuk berputus asa. Walaupun banyak kecederaan dialami semasa larian ini, tumpuan penuh saya adalah untuk menamatkan percubaan ini dalam masa paling singkat,’’ kata Sufiya seperti dipetik oleh Guinness World Records.
Sufiya turut berkongsi kegembiraan pencapaian tersebut di laman Facebook rasminya.

“Saya berbesar hati untuk berkongsi kejayaan ini dengan anda semua yang menjadi sebahagian daripada ekspedisi rekod dunia yang menakjubkan.
“Saya sangat berterima kasih kepada anda semua yang turut serta berlari sejauh beberapa kilometer, menyambut saya dengan mesra di bandar anda, menghidangkan masakan di rumah anda, memberi semangat apabila saya pasrah dan menyambut kejayaan ini seperti kejayaan bersama,’’ kata Sufiya dalam komennya di Facebook.
Sufiya turut memegang rekod dunia wanita terpantas berlari dari Kashmir ke Kanyakumari di negeri Tamil Nadu. – Agensi


Suami berkorban demi isteri, anak tercinta
Oleh KOSMO!

2 April 2022, 12:14 pm
PETALING JAYA – Kasih sayang seorang insan bergelar suami atau ayah terhadap keluarganya sememangnya tidak boleh dibeli dengan mata wang.
Menerusi satu hantaran di Facebook Kepala Berputar memaparkan seorang lelaki yang juga suami menolak seorang perempuan difahamkan isterinya yang terpaksa duduk di kerusi roda sambil memeluk anaknya yang masih bayi.
Video berdurasi 38 saat yang tular di media sosial turut menunjukkan lelaki itu gagah dan sanggup menolak isterinya di tengah panas kerana kasih dan sayang terhadap keluarganya.
Namun, lokasi dan masa kejadian tidak dapat dipastikan.
Rata-rata orang ramai sangat bersimpati terhadap nasib keluarga itu dan berharap agar semua urusan mereka dipermudahkan.
“Ya Allah, pengorbanan seorang ayah dan suami, semoga diberikan kesihatan yang sihat dan dimurahkan rezeki untuknya, aminnn,” kata Siti Noorsoleha.

“Semoga Allah sentiasa melindungi hambaNya, sebak tengok keadaan keluarga ini, semoga dipermudahkan segala urusan mereka,” jelas Nurul Yaya.
Sementara itu, Lizz Layana turut memberi reaksi positif berdasarkan klip video tersebut.
“Miskin di mata manusia, tapi kaya di mata Allah sebab menjaga amanah Allah dengan baik, Alhamdulillah,” ujarnya. – KOSMO! ONLINE
Tangkap layar memaparkan lelaki sanggup berkorban dan menolak isterinya.


Indonesia catat lonjakan pelancong asing
Oleh KOSMO!

2 April 2022, 1:00 pm
JAKARTA – Seramai 18,500 pelancong asing memasuki Indonesia sepanjang Februari  tahun ini, meningkat sebanyak 21.9 peratus berbanding bulan sebelumnya, lapor laman berita Detik semalam.
Jika dibandingkan dengan Februari tahun lepas, lonjakan yang dicatatkan pula adalah 151.9 peratus.
Menurut Badan Pusat Statistik (BPS), angka  tersebut melibatkan pelancong yang masuk ke Indonesia melalui  pintu masuk utama.
“Bagi pintu masuk utama secara perbandingan dari  bulan ke bulan mahupun tahun ke tahun, kadar kemasukan pelancong asing menunjukkan trend peningkatan,” kata Ketua BPS, Margo Yuwono.
Bagi jumlah terkumpul untuk Januari dan Februari 2022, seramai 33,593 pelancong asing telah memasuki Indonesia, meningkat 259.5 peratus berbanding tempoh sama tahun lalu.
Tambah Margo, daripada jumlah 18,500 pelancong tersebut, pengunjung dari China mencatatkan bilangan tertinggi dan diikuti oleh  Rusia serta Korea Selatan. Masing-masing merekodkan kadar 16.1 peratus, 6.8 peratus dan 6.3 peratus.

“Kalau kita lihat perkembangan atau pertumbuhan secara bulan ke bulan, kadar kemasukan pelancong dari China bertambah 29.11 peratus, Rusia meningkat 15.63 peratus dan Korea Selatan menaik 9.64 peratus,” kata Margo lagi. – AGENSI


Empat kanak-kanak didera guru tadika
Oleh MOHAMAD FAIZAL HASHIM

2 April 2022, 12:18 pm
JOHOR BAHRU – Seorang guru tadika wanita ditahan polis kerana disyaki mendera empat orang kanak-kanak di sebuah tadika swasta di daerah Muar, semalam.
Ketua Jabatan Siasatan Jenayah Johor, Senior Asisten Komisioner Shahurinain Jais berkata, suspek berusia lewat 50-an itu ditahan ketika menyerah diri di balai polis di daerah terbabit.
Beliau berkata, siasatan awal pihak polis mendapati salah seorang ibu kepada mangsa telah menerima rakaman video anaknya telah didera oleh guru terbabit, Khamis lalu.
“Pasukan Jabatan Siasatan Jenayah Kontinjen Johor sedang menjalankan siasatan berkaitan kejadian penderaan di sebuah tadika swasta di Muar.
“Hasil siasatan mendapati seorang guru tadika wanita terbabit didakwa bertindak mengasari (mendera) empat murid lelaki berusia lingkungan umur tiga hingga lima tahun.
“Kesemua mangsa telah dihantar ke Hospital Pakar Sultanah Fatimah (HPSF) Muar untuk pemeriksaan perubatan,” katanya dalam kenyataan hari ini.

Shahurinain berkata, suspek warganegara tempatan itu telah direman selama enam hari bermula hari ini hingga Khamis depan bagi membantu siasatan. -KOSMO! ONLINE


Los Blancos buru kebangkitan semula
Oleh KOSMO!

2 April 2022, 12:30 pm
MADRID – Real Madrid berpeluang untuk menebus kekecewaan mereka selepas dimalukan oleh Barcelona pada aksi ‘El Clasico’ dua minggu lalu apabila berkunjung ke Celta Vigo untuk saingan La Liga awal pagi esok.
Hanya kemenangan ke atas Celta dilihat mampu memulihkan semula semangat para pemain Real selepas dibelasah Barcelona 0-4 menerusi dua jaringan Pierre-Emerick Aubameyang dan satu daripada Ronald Araujo serta Ferran Torres.
Penjaga gol Real, Thibaut Courtois menggesa rakan sepasukannya agar memanfaatkan peluang untuk kembali melebarkan penguasaan mereka sebagai pendahulu La Liga ketika ini.
“Prestasi kami tidak bagus. Sekarang adalah masa terbaik untuk kami bangkit dan meraih semula tiga mata apabila turun bertemu Celta,” katanya.
Kemenangan juga akan membakar semangat Los Blancos yang akan turun ke London menentang juara Eropah, Chelsea untuk aksi suku akhir pertama Liga Juara-Juara di Stamford Bridge pada Khamis ini.
Bagaimanapun, Real berkemungkinan besar terpaksa mengharungi dua perlawanan penting tersebut tanpa kehadiran ketua jurulatihnya, Carlo Ancelotti yang disahkan positif Covid-19 minggu ini.

Pengendali berusia 62 tahun itu dikatakan cuma mengalami gejala ringan dan masih menjalani pengasingan di kediamannya buat masa ini.
Sebagai rekod, Real kini mendahului carta La Liga dengan kelebihan sembilan mata ke atas pencabar terdekat di tempat kedua, Sevilla selepas mengharungi 29 perlawanan. – AGENSI


TBG MOBS rayu bantuan MB Perak
Oleh AZIZAN HASHIM

2 April 2022, 1:00 pm
GABUNGAN Persatuan Penyokong Bola Sepak Perak TBG MOBS meminta Menteri Besar (MB) Perak, Datuk Seri Saarani Mohamad campur tangan untuk memastikan Perak FC mampu kembali bersaing.
Masa depan pasukan itu kini dalam situasi tidak menentu ekoran kemelut hebat yang melanda dan perlu segera diselamatkan sebelum segala-galanya menjadi terlambat.
Presidennya, Syamsul Bahrin Putra Ahmad Shibi membuat gesaan tersebut kerana malu dengan apa yang menimpa pasukan tersebut.
“Sebagai penyokong dan rakyat Perak saya malu dengan kemelut yang berlaku kepada sukan utama rakyat negeri ini. Jadi, tolonglah Datuk Seri MB untuk melihat perkara ini.
“Saya yakin pasukan bola sepak ini masih boleh diselamatkan daripada kehancuran dan kemusnahan,” katanya selepas menyampaikan memorandum kepada Saarani bersama-sama Jawatankuasa Eksekutif (Exco) Persatuan Bola Sepak Perak (Pafa) petang semalam.
Syamsul Baharin berkata, pemilik Perak FC iaitu Impact Media & Communication (IMC) tidak lagi berkemampuan untuk melunaskan pembayaran gaji kepada pemain dan pegawai pasukan sejak lima hingga tujuh bulan lalu serta hutang pengurusan yang lain.

Perkara ini menyebabkan pihak Liga Bola Sepak Malaysia (MFL) mengeluarkan surat peringatan di mana Perak FC boleh digantung atau disekat penyertaan di dalam Liga Malaysia.
TBG MOBS mencadangkan agar Saarani membantu dan mengarahkan pengambilalihan Perak FC melalui agensi atau mana-mana anak syarikat kerajaan negeri.
Antara agensi berkemampuan seperti Perbadanan Pembangunan Pertanian Negeri Perak (SADC), Maju Perak, Perbadanan Kemajuan Negeri Perak (PKNP) dan Lumut Port.
Dalam pada itu TBG MOBS menggesa agar IMC mengundurkan diri dan memberikan laluan kepada pihak yang mampu mengurus tadbir Perak FC.
“Saya hairan kenapa IMC berdegil tidak mahu lepaskan pegangan sahamnya ke atas Perak FC sedangkan mereka terang-terang tidak mampu.
“Berilah kepada orang lain demi menyelamatkan bola sepak Perak,” katanya.


Zakat fitrah Perlis ditetapkan RM7
Oleh NUR NAZLINA NADZARI

2 April 2022, 12:21 pm
KANGAR – Majlis Agama Islam dan Adat Istiadat Melayu Perlis (MAIP) menetapkan zakat fitrah di negeri ini pada kadar RM7.
Ketua Pegawai Eksekutifnya, Mohd. Nazim Mohd. Noor berkata, kadar tersebut ditetapkan selepas mendapat perkenan Raja Perlis, Tuanku Syed Sirajuddin Putra Jamalullail.
Katanya, bagi umat Islam yang menunaikan zakat fitrah dengan beras, maka kadar pengeluaran adalah sebanyak satu gantang Nabawi seorang bersamaan 2.6 kilogram.
“Setiap orang Islam yang tinggal di negeri ini wajib mengeluarkan fitrah seperti ditetapkan bagi dirinya dan anak isterinya serta tanggungannya.
“Mereka hendaklah mengeluarkan zakat fitrah tersebut kepada amil-amil yang dilantik secara rasmi oleh MAIPs,” katanya dalam kenyataan di sini hari ini. – KOSMO! ONLINE


Biasiswa pengajian tinggi RM800,000 untuk anak Pulau Pinang
Oleh KOSMO!

2 April 2022, 12:29 pm
SEBERANG PERAI – Sebanyak RM800,000 diperuntukan kepada anak-anak Pulau Pinang bagi melanjutkan pengajian menerusi program Jelajah Pendidikan Keluarga Malaysia (JPKM) 2022.
Replika cek biasiswa berkenaan diserahkan Universiti Antarabangsa UNITAR pada Majlis Perasmian Jelajah JPKM Peringkat Negeri Pulau Pinang anjuran Yayasan Prihatin Nasional (PRIHATIN) di Permatang Pauh di sini hari ini.
Program itu disempurnakan oleh Yang Dipertua Negeri Pulau Pinang, Tun Ahmad Fuzi Abdul Razak.
Pada majlis itu turut diadakan penyerahan surat tawaran melanjutkan pengajian kepada pelajar yang layak daripada Universiti Teknologi Mara (UiTM) dan Universiti Antarabangsa UNITAR dan penyerahan Bantuan Tunai Pendidikan kepada anak-anak Pulau Pinang mengikut kelayakan pendapatan keluarga masing-masing.
Pengerusi Jawatankuasa Induk JPKM, Profesor Emeritus Tan Sri Ir. Dr. Sahol Hamid Abu Bakar berkara, pihaknya sangat berbesar hati dan berasa terharu dengan kehadiran Ahmad Fuzi bagi merasmikan peogram berkenaan
“Tuan Yang Terutama (Ahmad Fuzi) selalu berpesan kepada saya untuk memastikan tiada seorang pun anak-anak Pulau Pinang tercicir daripada mendapat akses pendidikan tinggi,” ujar beliau.

Sementara itu, Ketua Pegawai Eksekutif PRIHATIN, Datuk Mohd. Aizuddin Ghazali berkata, program berkenaan telah memberi sumbangan besar kepada rakyat Malaysia khususnya bagi golongan pelajar tercicir dan kurang berkemampuan untuk diberi peluang kedua melanjutkan pengajian ke peringkat pendidikan tinggi.
JPKM 2022 merupakan kesinambungan daripada Jelajah Pendidikan Bumiputera (JPB) yang dianjurkan pada 2016 hingga 2018.
Program yang berbentuk pameran pendidikan itu melibatkan penyertaan seluruh universiti awam dan institusi pengajian tinggi bagi memberi peluang kepada lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) yang tercicir untuk melanjutkan pengajian.
JPKM 2022 akan berlangsung selama empat bulan bermula pada 6 Mac hingga 30 Jun 2022. – KOSMO! ONLINE


Ganja tidak sesuai rawat Bipolar
Oleh KOSMO!

2 April 2022, 11:56 am
PETALING JAYA – Ganja tidak sesuai bagi merawat penyakit Bipolar kerana mempunyai kesan jangka masa panjang sehingga boleh menyebabkan gangguan schizophrenia serta bunuh diri.
Menerusi satu hantaran di Facebook Public Health Malaysia berkata, tidak kira apa sahaja manfaat jangka pendek yang dirasakan pesakit daripada ganja, bukti menunjukkan dengan jelas kepada perkaitan antara penggunaan dan penyakit bipolar yang semakin teruk dari semasa ke semasa.
Ganja boleh meningkatkan risiko bunuh diri
Menurutnya, penggunaan ganja dikaitkan dengan episod afektif yang lebih teruk seperti gejala psikotik, kitaran bipolar lebih pantas, percubaan bunuh diri, pengurangan remisi jangka panjang, fungsi global yang lebih lemah dan peningkatan ketidakupayaan.
“Dalam satu kajian terhadap 4915 peserta, Henquet et al mendapati peningkatan yang kuat terhadap simptom manik yang dikaitkan dengan kanabis selama tiga tahun susulan.
“Kajian juga menunjukkan penggunaan ganja bagi pesakit bipolar menyebabkan pesakit mengalami gangguan schizophrenia. Ini berlaku dalam 47 peratus pesakit yang menjadi psikotik selepas 4 tahun penggunaan,” tulisnya.
Mengulas lanjut, katanya, pesakit Bipolar perlu menjauhkan diri dengan penggunaan ganja.

“Pakar perubatan tidak seharusnya berundur dan menerima desakan pesakit untuk menggunakan ganja sebagai rawatan.
“Sebaliknya, mereka harus meneruskan usaha untuk mendidik dan menganggap masalah itu sebagai masalah serius yang berpotensi mengganggu rawatan bipolar yang sesuai dan berkesan yang mungkin ditawarkan,” ujarnya. – KOSMO! ONLINE


Kelewatan kargo jejas persiapan RNF
Oleh MUHAMMAD RIDUAN MOHD HANAFIAH

2 April 2022, 1:30 pm
PASUKAN Kejuaraan Motosikal Dunia (MotoGP), WithU Yamaha RNF turut menerima tempias gara-gara kelewatan kargo selepas pesawat yang sepatutnya tiba lebih awal di Grand Prix (GP) Argentina hujung minggu ini tidak sampai seperti dijadualkan.
Bagaimanapun, prinsipal pasukan, Datuk Razlan Razali berkata, pihaknya bernasib baik apabila tiga kotak kargo sahaja masih belum tiba berbanding pasukan lain yang terjejas teruk ekoran sebuah pesawat mengalami masalah di Mombasa, Kenya sejurus berlepas dari Lombok, Indonesia.
“Kami bernasib baik kerana hanya tiga kotak masih belum sampai dan dimaklumkan bahawa semua kargo akan tiba pada Jumaat petang waktu Argentina.
“Paling kritikal bagi pasukan ialah alat ganti jentera. Kalau nak bandingkan dengan pasukan lain, jentera mereka masih ada yang tidak sampai lagi.
“Kami akan cuba lakukan yang terbaik dalam perlumbaan minggu ini dengan apa cara sekalipun,” katanya kepada Kosmo! semalam.
Antara pasukan yang turut terjejas ialah Ducati, Gresini Racing dan VR46 Racing Team.

Pasukan KTM juga dikatakan berdepan masalah sama apabila tujuh kotak termasuk sebuah jentera RC16 masih belum tiba di Argentina.
Isu masalah logistik itu menyebabkan penganjur MotoGP terpaksa merombak semula jadual perlumbaan dengan sesi latihan yang berlangsung semalam akan diadakan hari ini.
Aksi kelayakan di Litar Termas de Rio Hondo pula dijadualkan pada sesi petang hari ini.
Sebagai rekod, RNF sudah berjaya mengutip lapan mata daripada dua perlumbaan MotoGP setakat ini.


Tular Indomie dalam perisa Matcha
Oleh KOSMO!

3 April 2022, 9:00 pm
JAKARTA – Media sosial Indonesia menjadi kecoh apabila satu ciapan Twitter memaparkan mi segera Indomie dipercayai kini boleh didapati dalam perisa ‘matcha’.
Menurut laporan laman hosp.id, muat naik gambar Indomie berperisa ‘matcha’ di Twitter telah menimbulkan pelbagai persoalan akan kebenarannya.
Menurut ciapan itu, Indomie perisa ‘matcha’ adalah salah satu rangka promosi sempena meraikan ulang tahun ke-50 syarikat pengeluar mi segera itu.
“Adakah perisa ini benar-benar dikeluarkan oleh Indomie? Siapa yang pernah rasa tolong kongsikan testimoninya,” komen seorang pengguna media sosial.
Setakat ini, status Twitter itu sudah diulang siar sebanyak 4,076 dengan lebih 47,000 tanda suka.
Bagaimanapun, Pengurus Pemasaran Indomie PT Indofood CBP Sukses Makmur Tbk Vemri Verradi Junaidi berkata, pihaknya tidak mempunyai sebarang perancangan mengeluarkan perisa tersebut.

Menurutnya, gambar Indomie perisa ‘matcha’ itu hanyalah suntingan yang dilakukan oleh pihak netizen.
“Indomie tidak mengeluarkan perisa yang disebutkan di atas. Gambar yang tular merupakan konten kreatif yang disunting netizen.
“Bagi peminat Indomie, perisa baharu yang kami keluarkan hanya akan dimuat naik oleh saluran media sosial rasmi sahaja,” jelas Vemri. – Agensi


Hampir semua negeri dilanda hujan,ribut petir sehingga 9 malam
Oleh KOSMO!

3 April 2022, 6:44 pm
PETALING JAYA – Hampir semua negeri di Semenanjung termasuk Sabah serta Sarawak akan mengalami hujan lebat serta ribut petir sehingga pukul 9 malam ini.
Jabatan Meteorologi Malaysia (MetMalaysia) berkata, hampir semua kawasan di negeri Perlis, Kedah, Pulau Pinang, Wilayah Persekutuan Kuala Lumpur, Putrajaya, Negeri Sembilan, Melaka dan Johor dijangka mengalami cuaca berkenaan.
Bagi negeri Perak, hujan berserta ribut petir akan berlaku di Kerian, Larut, Matang, Selama, Hulu Perak, Kuala Kangsar, Kinta, Kampar, Batang Padang dan Muallim.
“Untuk negeri Pahang pula ia melibatkan kawasan di Tanah Tinggi Cameron, Raub, Bentong, Temerloh, Kuantan, Bera, Pekan dan Rompin.
“Di Selangor, ia melibatkan kawasan Hulu Selangor, Gombak, Petaling, Hulu Langat dan Sepang,”ujarnya.
Sementara itu, bagi negeri Sarawak pula ia melibatkan kawasan Serian, Samarahan (Simunjan), Sarikei, Sibu (Sibu dan Kanowit), Kapit (Song) dan Limbang.

“Manakala di Sabah ia membabitkan kawasan seperti Pedalaman (Sipitang, Tenom, Beaufort, Nabawan, Keningau dan Tambunan), Pantai Barat, Tawau (Tawau dan Lahad Datu), Sandakan (Tongod) dan Kudat (Kota Marudu).-KOSMO! ONLINE.


Video patung beruang pembunuh di TikTok ancam kanak-kanak
Oleh KOSMO!

3 April 2022, 6:30 pm
LONDON – Ibu bapa di Britain dinasihatkan agar melarang anak-anak mereka daripada menonton video patung beruang bernama Huggy Wuggy yang kini menjadi tular di laman TikTok, lapor akhbar The Sun, semalam.
Polis mengeluarkan amaran segera selepas kanak-kanak di negara itu dilihat melakonkan aksi beruang bergigi tajam itu di taman permainan sekolah.
Kartun yang menyeramkan itu menyanyikan lirik yang memiliki perkataan memeluk dan membunuh serta meminta penonton untuk menghembuskan nafas terakhir mereka.
Kanak-kanak dikatakan trauma selepas menonton video tersebut di TikTok yang bermula sebagai permainan teka-teki yang memaparkan Huggy sebagai watak penjahat mengintai pemain di kilang mainan.
“Terdapat video dan lagu yang dibuat oleh orang ramai dan ia muncul di seluruh platform YouTube dan Tik Tok menggunakan imej kartun beruang dengan gigi yang tajam.
“Video dan lagu ini adalah berkisarkan tentang ketakutan dan anda pasti tidak mahu anak-anak didedahkan dengan paparan sedemikian,” kata Pegawai Perlindungan Siber Polis Dorset, Chris Conroy. – Agensi


JAIM keluar notis bawa rokok dalam poket sebelum petang
Oleh DIYANATUL ATIQAH ZAKARYA

3 April 2022, 11:23 pm
MELAKA – Jabatan Agama Islam Melaka (JAIM) akan mengeluarkan notis kepada umat Islam yang dikesan membawa rokok di dalam poket pakaian sebelum pukul 2 petang.
Pengarah Jabatan Agama Islam Melaka (JAIM), Datuk Che Sukri Che Mat berkata, tindakan itu dibuat bagi membolehkan penguatkuasaan dilakukan secara efektif tanpa sebarang manipulatif.
Katanya, umat Islam yang dikesan membawa rokok di dalam poket seluar atau baju sebelum pukul 2 petang akan dikenakan notis hadir ke pejabat bagi tindakan peringatan.
“Kita akan buat pendekatan di peringkat penguat kuasa operasi, kita akan bagi notis kepada pelaku untuk ke pejabat dan diberikan nasihat yang sepatutnya.
“Kita bukan nak saman dia, ini hanya sebagai peringatan supaya perkara ini tidak berlaku kerana ia boleh membawa kepada kejadian ponteng puasa,” katanya pada sidang akhbar selepas menjalankan Operasi Plastik Hitam Bersendawa di sini hari ini.
Mengulas lanjut beliau menjelaskan, pendekatan secara berhemah itu dilakukan selepas pihaknya mengesan ramai umat Islam membawa rokok di dalam poket, namun mendakwa berpuasa.

“Dalam operasi hari ini, seramai dua individu dikesan membawa rokok di dalam poket seluar, kita juga boleh bau asap rokok dan percaya individu terbabit tidak berpuasa.
“Namun, bau itu adalah subjektif dan tindakan kompaun tidak boleh dikenakan, malah pelaku juga memberikan alasan tidak menyedari terdapat rokok di dalam poket seluar sama yang dipakainya semalam,” katanya. -KOSMO! ONLINE.


55 koperasi sekolah di Melaka beralih kepada STEP
Oleh DIYANATUL ATIQAH ZAKARYA

3 April 2022, 11:18 pm
MELAKA – Sebanyak 55 buah sekolah menengah di negeri ini telah mula menggunakan Platform Elektronik Transformasi Sekolah (STEP) yang menyediakan perkhidmatan koperasi secara dalam talian.
Pengerusi Koperasi Perkhidmatan Pelajaran Nasional (Kopenas), Jumat Mat Lani berkata, platform hasil kolaborasi bersama Gogopasar itu diperkenalkan bagi meringankan beban ibu bapa dan pihak sekolah menguruskan keperluan pelajar menerusi pendigitalan.
Katanya, kemudahan itu merangkumi pembelian buku dan peralatan pembelajaran, maklumat markah ujian, jadual sekolah dan kemudahan pengumuman lain untuk makluman para ibu bapa serta pelajar.
“Daripada keseluruhan 82 buah koperasi sekolah menengah, 55 telah mula menggunakan STEP yang menyediakan pelbagai kemudahan pengurusan pembelajaran.
“Ia juga memberi faedah tambahan beli-belah untuk keperluan seperti barangan runcit dan bekalan sekolah atas talian pada harga yang sangat berpatutan mengikut harga koperasi sekolah,” katanya.
Beliau berkata demikian pada sidang akhbar majlis Melaka Go Digital-Digital Economic Collaboration’ di Ayer Keroh, Melaka, hari ini.

Turut hadir, Pengerusi Jawatankuasa Perindustrian dan Pelaburan negeri, Datuk Seri Ab. Rauf Yusoh; Ketua Pegawai Eksekutif Gogopasar, Lynn Alias dan Pengerusi VX, Yang Mulia Tunku Aaran Tunku Mutamir. -KOSMO! ONLINE.


Malaysia raih satu mata bersejarah
Oleh MUHAMMAD ZUHAILY BADLISHAH

3 April 2022, 5:42 pm
KUALA LUMPUR – Skuad hoki projek khas wanita negara berjaya mengikat Wales 3-3 pada aksi kedua Kumpulan D kempen Piala Dunia Hoki Remaja Wanita di Potchefstroom, Afrika Selatan sebentar tadi.
Ia merupakan satu mata yang cukup bermakna kerana ini adalah kali pertama Malaysia membuat penampilan di Piala Dunia Hoki Remaja Wanita sejak edisi pertama kejohanan itu dianjurkan di Ottawa, Kanada pada 1989.
Lebih manis, penyerang negara, Nuramirah Syakirah Zulkifli mendapat pengiktirafan apabila dinobatkan sebagai pemain terbaik perlawanan di Stadium NWU itu.
Ia selepas Nuramirah meledak dua gol dalam tempoh pantas empat minit menerusi pukulan sudut penalti dan jaringan pada minit ke-34 serta 38.
TONGGAK tengah negara, Kirandeep Kaur Gurdip Singh (kanan) mengasak pemain Wales pada aksi kedua Piala Dunia Hoki Remaja Wanita sebentar tadi. – FIH
Satu lagi gol skuad bimbingan Nasihin Nubli Ibrahim itu dijaringkan oleh Elizaberth Epui Anak Martin pada minit ke-15.
Wales yang tewas 1-5 kepada India semalam, berjaya meraih tiga gol menerusi Isabelle Howell pada minit ke-24, Jessica Hill (m-52) dan Cerys Preston (m-54).

Pujian harus diberikan kepada barisan kejurulatihan dan para pemain kerana masih dapat memberikan fokus terbaik selepas dibelasah teruk 0-10 oleh Jerman pada aksi pertama semalam. – KOSMO! ONLINE


Presiden Pakistan setuju bubar dewan
Oleh KOSMO!

3 April 2022, 6:02 pm
ISLAMABAD – Presiden Pakistan, Dr. Arif Alvi membubarkan Dewan Negara atas nasihat Perdana Menteri, Imran Khan, sekali gus menggagalkan percubaan parti pembangkang untuk menggulingkan Imran daripada jawatannya.
“Presiden Pakistan, Dr. Arif Alvi telah bersetuju dengan nasihat Perdana Menteri,” demikian menurut satu kenyataan yang dikeluarkan pejabat Presiden.
Pengumuman itu bermaksud pilihan raya perlu diadakan dalam masa 90 hari.
Imran sebelum itu meminta Arif untuk membubarkan parlimen bagi memberi laluan kepada pilihan raya, beberapa minit selepas Timbalan Speaker Dewan Negara menolak untuk mendengar usul undi tidak percaya terhadap pemerintahannya.
Menerusi satu ucapan yang disiarkan stesen televisyen tempatan, Imran berkata, terdapat percubaan yang tidak boleh diterima untuk masuk campur dalam institusi demokrasi Pakistan. Ekoran itu, beliau menggesa agar kerajaan interim dibentuk bagi memberi laluan kepada pilihan raya.
“Saya telah menasihati Presiden untuk membubarkan parlimen. Kita akan melaksanakan pilihan raya dan biar rakyat yang menentukan,” katanya.

Tiada seorang pun Perdana Menteri Pakistan pernah melengkapkan satu penggal penuh sepanjang dilantik.
Imran kini berdepan dengan cabaran terbesarnya sejak diundi menerusi pilihan raya pada 2018 dengan pembangkang menuduh beliau gagal menguruskan ekonomi negara serta dasar luar yang tidak berkesan. – AFP


Suasana Ramadan di Tanah Suci kembali normal
Oleh KOSMO!

3 April 2022, 8:00 pm
MEKAH – Beratus-ratus ribu jemaah kembali memenuhi ruangan solat di Masjidil Haram dan Masjid Nabawi ketika menunaikan solat isyak dan solat sunat Tarawih menjelang hari pertama umat Islam berpuasa, kelmarin.
Menurut laporan akhbar Saudi Gazette, suasana yang sudah dua tahun tidak dilihat akibat penularan Covid-19 itu menyaksikan jemaah kembali menunaikan ibadat tanpa penjarakan sosial.
Kini, semua jemaah dari seluruh dunia dialu-alukan ke tanah suci untuk menunaikan umrah tanpa ada lagi ketetapan seperti kewajipan menunjukkan status vaksinasi masing-masing.
Selain itu, amalan berbuka puasa beramai-ramai di pekarangan masjid turut dimulakan semula selepas ia ditangguh ketika pandemik berleluasa.
Presidensi Umum untuk Hal Ehwal Dua Masjid Suci dan agensi lain yang berkaitan telah mula menawarkan pelbagai integrasi perkhidmatan untuk semua jemaah.
Pihak pengurusan Dua Masjid Suci telah pun mengambil kira-kira 12,000 kakitangan lelaki dan wanita yang dibahagikan kepada empat syif.

Pengurusan turut menyediakan pakej perkhidmatan, langkah lapangan, pencegahan dan operasi yang bertujuan menyediakan persekitaran yang sihat dan selamat bagi membantu para jemaah melaksanakan ibadat dalam suasana rohani.
Seluruh Masjidil Haram akan dibersihkan, disembur dengan pembasmi kuman dan disteril berterusan sekurang-kurangnya 10 kali setiap hari.
Selain itu, sebanyak 130,000 liter pembasmi kuman berserta 2,500 liter penyegar udara terbaik dan hampir 35,000 liter pensteril digunakan pada semua permukaan dan permaidani masjid dalam masa sehari.
Agensi di pejabat presiden juga meneruskan perkhidmatan pengagihan air Zamzam dengan menyediakan lebih 25,000 kontena yang diedarkan di seluruh Masjidil Haram. – AGENSI


Pesawat rempuh pangsapuri, juruterbang selamat
Oleh KOSMO!

3 April 2022, 8:00 pm
LONDON – Seorang juruterbang bernasib baik apabila sempat menyelamatkan diri sebelum  pesawat ringan yang dipandunya terbabas dan merempuh sebuah pangsapuri di Bicester, England, semalam.
Menurut laporan akhbar The Sun, juruterbang itu sempat menggunakan lonjakan kerusi pemandu yang mengeluarkannya dari pesawat sebelum nahas berlaku.
Seorang saksi memberitahu bahawa juruterbang dilihat meluncur turun ke atas bumbung bangunan menggunakan payung terjun.
Polis Lembah Thames berkata, blok rumah pangsa itu kosong dan tiada individu lain yang cedera.
Juruterbang pesawat sempat menyelamatkan diri sebelum nahas berlaku. – LNP
“Pesawat ringan itu merempuh blok pangsapuri yang tidak berpenghuni berhampiran Camp Road di Upper Heyford.
“Juruterbang mengalami kecederaan ringan dan telah dibawa ke hospital. Tiada mangsa lain yang cedera akibat kejadian itu.

“Sesiapa yang mempunyai menyaksikan insiden atau mempunyai rakaman bagaimana ia berlaku diminta menghubungi pihak polis dengan segera,” kata jurucakap Polis Lembah Thames. – Agensi


EB meriahkan Ramadan, perkenal produk baharu
Oleh NOR AZIAH MAT NOH

3 April 2022, 7:04 pm
KUALA LUMPUR – Jenama makanan sejuk beku tersohor, EB Frozen Food Sdn. Bhd, (EB) baru-baru ini menjalankan kempen jelajah Malaysia sepanjang Ramadan bertujuan memperkenalkan produknya yang terbaharu.
Kempen dengan tema ‘Ini Barulah Raya’ bermula 1 April hingga 15 Mei itu dilaksanakan sempena bulan puasa selaras dengan keluaran produk EB yang sesuai untuk dijadikan juadah berbuka puasa bersama keluarga.
Wakil EB, Long Tian Hong memaklumkan rangkaian produk baharu dinanti-nantikan ramai di bawah siri ayam sedia ada adalah EB Popcorn Chicken yang dikeluarkan dalam dua variasi perisa berbeza iaitu original dan tomyam.
“Produk ini istimewa kerana orang ramai dapat menikmati kelazatan popcorn ayam yang diperbuat daripada isi dada ayam asli menghasilkan rasa rangup dan berjus.
“Selain itu, EB Popcorn Chicken juga mudah serta cepat untuk disediakan menggunakan air fryer atau digoreng seperti biasa,” katanya ketika ditemui Kosmo! Online di AEON Big Danau Kota, di sini hari ini.
Terdahulu, EB telah memperkenalkan tujuh siri produk berkualiti termasuk siri chicken, finger food, hotpot, dim sum, oceanic, western dan Japanese yang telah menembusi pasaran di 28 buah negara sejak diperkenalkan.

Menurut Tian Hong, menerusi kempen terbabit EB menyediakan permainan tradisional ketingting yang mana pelanggan berjaya akan diberikan hadiah berupa produk EB.
Tambahnya, mereka yang menyertai kempen ini turut berpeluang memenangi periuk pelbagai guna jika membeli produk EB bernilai lebih RM30 selain dapat memenangi kod baucar Touch ‘n Go berjumlah RM10.
Difahamkan, kempen Ini Barulah Raya akan mengambil tempat di beberapa buah negeri Semenanjung termasuk sekitar Lembah Klang, Pahang, Sungai Petani di Kedah, Pulau Pinang, Melaka, Johor Bahru dan Ipoh, Perak.
Orang ramai yang berhasrat untuk mengambil bahagian dalam kempen tersebut boleh melawati Facebook rasmi EB Frozen Food atau melayari laman web https://www.ebfood.com.my/ untuk maklumat lanjut. – KOSMO! ONLINE.


Rakyat Malaysia didakwa lebih gemar bercakap bahasa Indonesia
Oleh KOSMO!

3 April 2022, 5:30 pm
JAKARTA – Sebuah ciapan Twitter menjadi tular di media sosial Indonesia kerana mendakwa bahawa kanak-kanak dan remaja Malaysia lebih gemar bercakap menggunakan bahasa Indonesia berbanding bahasa Melayu, lapor laman Berita Hits kelmarin.
Berdasarkan ciapan bebenang di Twitter, seorang pengguna bernama @Hanif_AF memberi satu fakta mengenai fenomena golongan muda di Malaysia yang lebih tertarik dengan bahasa Indonesia.
“Fakta menariknya adalah kini lebih ramai anak muda Malaysia menggunakan bahasa Indonesia berbanding pemuda Indonesia bercakap menggunakan bahasa Melayu,” demikian menurut hantaran tersebut.
Pengguna tersebut turut berkongsikan beberapa tangkap layar hantaran di Facebook yang didakwa menyokong kenyataannya.
“Jangan hairan kalau anak-anak sekarang 10 tahun lagi semua pakai bahasa Indonesia. Orang luar datang Sabah ingatkan salah naik pesawat pergi Jakarta. Anak buah saya sebut ketam sebagai ‘kepiting’. Bawa pergi ke kedai pun dia sebut ‘mari ke toko’,” kata seorang pengguna.
Selain itu, seorang wanita berstatus janda bernama Claudia memberitahu bahawa gara-gara sering menonton kandungan YouTube dari Indonesia, anaknya meminta dia mencari suami dari negara itu.

Dalam pada itu, sebilangan netizen berpendapat perkara itu berlaku disebabkan oleh pengaruh YouTube, TikTok dan sinetron dari negara seberang itu. – AGENSI


Bazar Ramadan meriah walaupun hujan
Oleh KHAIRUL MOHD. ALI

3 April 2022, 4:56 pm
JOHOR BAHRU – Hujan renyai tidak menghalang masyarakat bandar raya ini mengunjungi bazar Ramadan berhampiran kediaman mereka untuk mendapatkan juadah berbuka puasa hari ini.
Tinjauan yang dilakukan di Bazar Ramadan Taman Suria di sini mendapati bazar berkenaan mula dikunjungi orang ramai seawal pukul 3.30 petang.
Rata-rata pengunjung yang ditemui menzahirkan kesyukuran mereka kerana tindakan kerajaan melalui peralihan bagi memasuki fasa endemik memberi pelbagai kesan positif.
Sulaiman Hassan, 44, memberitahu, dia teruja untuk kembali mengunjungi Bazar Ramadan di negeri ini setelah dua tahun tidak dapat berbuat demikian kerana berada di Singapura.
Katanya, walaupun nama menu jualan di Johor dan Singapura berkemungkinan sama, tetapi daripada segi rasanya amat berbeza.
“Ada beberapa juadah yang memang saya sudah teringin hendak makan tetapi sukar untuk ditemui yang bersesuaian dengan citarasa saya ketika di Singapura, jadi saya memang teruja untuk berkunjung ke Bazar Ramadan ini.

“Kelonggaran terhadap Prosedur Operasi Standard (SOP) yang diberikan kerajaan juga dilihat telah membantu merancakkan semula operasi Bazar Ramadan, ini berbeza berbanding tahun lalu,” katanya yang baharu pulang ke Malaysia, semalam. – KOSMO! ONLINE


‘Pesta dangdut’ : JHEAT, PDRM buka kertas siasatan
Oleh MOHD AZLI ADLAN

3 April 2022, 4:32 pm
KUALA TERENGGANU – Jabatan Hal Ehwal Agama Islam Terengganu (JHEAT) dan Polis Diraja Malaysia (PDRM) telah membuka kertas siasatan berhubung penganjuran ‘pesta dangdut’ di Hotel Tanjong Vista di sini yang telah mencetuskan kontroversi pada 25 Mac lalu.
Pengerusi Jawatankuasa Pembangunan Insan, Dakwah dan Penerangan Terengganu, Mohd. Nor Hamzah berkata, siasatan menjurus sama ada berlakunya pelanggaran terhadap garis panduan hiburan ditetapkan kerajaan negeri.
“PDRM turut melakukan siasatan kerana menerima laporan berhubung penganjuran persembahan itu.
“Kerajaan negeri Terengganu tidak akan masuk campur dalam siasatan tersebut tetapi berharap pengurusan hotel akan lebih teliti pada masa depan,” katanya selepas mengadakan pertemuan dengan pengurusan Hotel Tanjong Vista di sini hari ini.
Kosmo! kelmarin melaporkan kerajaan negeri Terengganu menyelar penganjuran program yang menampilkan penyanyi dangdut berpakaian mencolok mata pada 25 Mac lalu.
Dalam pada itu, Pengurus Besar Hotel Tanjong Vista, Lily Julia Hassan Tan mengemukakan permohonan maaf atas penganjuran ‘pesta dangdut’ tersebut yang telah mencetuskan kontroversi.

Beliau menjelaskan, acara persembahan penyanyi berpakaian mencolok mata berkenaan bukan anjuran hotel tersebut tetapi oleh pihak persendirian.
“Kami tidak dimaklumkan penganjur tentang butiran acara tersebut sebaliknya tempahan dibuat bagi majlis makan malam,” katanya. – KOSMO! ONLINE


Widad beli simulator payung terjun pertama di Malaysia
Oleh MUHAMMAD IKHWAN IDERIS

3 April 2022, 4:30 pm
PETALING JAYA – Widad Business Group Sdn. Bhd. (WBG) mengembangkan perniagaannya ke dalam industri pertahanan menerusi jalinan pakatan dengan HAVELSAN Hava Elektronik Sanayi ve Ticaret A.S. (HAVELSAN), pemaju sistem ketenteraan terbesar Turki pada Khamis.
Menerusi kerjasama itu, WBG akan membeli enam unit simulator payung terjun HAVELSAN yang kini digunakan oleh briged komando dan pasukan khas Turki, yang terbukti dapat mengurangkan kos latihan pasukan payung terjun.
Selain menawarkan latihan kepada pengguna dalam persekitaran yang boleh berulang dan selamat, cirinya seperti pangkalan data resolusi tinggi dan realiti maya membolehkan kemahiran penting dibangunkan dalam masa nyata di bawah pelbagai keadaan cuaca, kecemasan dan keadaan angin berubah-ubah.
Ini meningkatkan prestasi sebenar penggunanya dan menyumbang kepada penggunaan sumber yang lebih cekap dengan mengurangkan bilangan terjunan sebenar dari pesawat.
Pengarah Eksekutif WBG, Datuk Cham Nong Aliap berkata, pihaknya teruja untuk bekerjasama dengan HAVELSAN dan membawa kepakaran salah satu firma terkemuka dunia dalam bidang ini ke Malaysia.
Selain tentera, simulator payung terjun HAVELSAN juga boleh digunakan untuk tujuan awam atau oleh bomba dan pasukan polis.
“Terdapat perkhidmatan hebat dan peluang pengurangan kos di sini untuk negara, khususnya melibatkan kos pesawat dan logistik yang mana latihan pasukan payung terjun lazimnya melibatkan pengangkutan keseluruhan pasukan penerjun ke tapak latihan dan kembali ke pangkalan mereka.

“Mengikut anggaran awal kami, penggunaan sistem sedemikian akan dapat mencapai penjimatan kos yang ketara untuk latihan dalam sektor pertahanan Malaysia,” katanya dalam satu kenyataan baru-baru ini. – KOSMO! ONLINE


22 pemandu mabuk diberkas
Oleh NOR AZIAH MAT NOH

3 April 2022, 3:30 pm
KUALA LUMPUR – Seramai 22 pemandu mabuk ditahan menerusi operasi mingguan yang dijalankan Jabatan Siasatan Dan Penguatkuasaan Trafik (JSPT) Kuala Lumpur di sekitar ibu kota di sini, awal pagi tadi.
Operasi mingguan itu bermula pada Jumaat lalu dengan kekuatan 82 pegawai serta anggota polis dijalankan di sekitar pusat bandar, Jalan Raja Laut, Jalan Tun Razak, Jalan Kuching, Jalan Pahang, Jalan Tun Abdul Rahman dan Lebuh Raya Bertingkat Ampang-Kuala Lumpur (AKLEH).
Ketua JSPT Kuala Lumpur, Asisten Komisioner Sarifudin Mohd. Salleh berkata, pihaknya menahan 22 lelaki terbabit yang berusia lingkungan 20 hingga 67 tahun mengikut Seksyen 45(a) Akta Pengangkutan Jalan (APJ) 1987 kerana memandu di bawah pengaruh alkohol.
“Selain itu, kita turut menangkap lima lelaki berusia 17 hingga 25 tahun kerana telah melakukan kesalahan di bawah Seksyen 42(1) Akta Pengangkutan Jalan (APJ) 1987 kerana memandu secara melulu dan berbahaya.
“Dua lelaki berusia 22 dan 25 tahun turut ditahan di bawah Seksyen 29(1) Akta Kesalahan Kecil (AKK) 1955 dan Seksyen 108(3)(e) APJ 1987 kerana memalsukan nombor pendaftaran kenderaan,” ujarnya dalam satu kenyataan hari ini
Katanya, polis juga menahan seorang lelaki warga China berusia 44 tahun di bawah Seksyen 186 Kanun Keseksaan kerana menghalang tugas penjawat awam dan suspek telah diserahkan kepada Ibu Pejabat Polis Daerah (IPD) Dang Wangi bagi siasatan lanjut.

Tambah Sarifudin, pihaknya menerusi Op Tutup turut menyita 25 kereta yang membuat bising, mengganggu ketenteraman awam dan parkir di kiri serta kanan di Jalan Raja Laut, kelmarin.
Difahamkan, antara kereta disita termasuk sebuah kenderaan jenis Proton Wira yang tular di laman YouTube dan kesemua kenderaan terbabit akan diambil tindakan Jabatan Pengangkutan Jalan (JPJ) serta diarahkan mengubah ke struktur asal.- KOSMO! ONLINE


Polis nafi dakwaan warga Singapura disamun, dicedera
Oleh KHAIRUL MOHD. ALI

3 April 2022, 3:24 pm
JOHOR BAHRU – Polis Johor menafikan satu kenyataan tular di media sosial berhubung dakwaan rakyat Malaysia menyamun dan mencederakan warganegara Singapura yang berada di negeri ini.
Ketua Polis Johor, Datuk Kamarul Zaman Mamat berkata, gambar dan video yang ditularkan termasuklah di aplikasi WhatsApp itu adalah kejadian lama yang dilaporkan berlaku pada tahun 2014.
“Polis Bukit Aman juga telah menyiarkan kenyataan menafikan berita palsu berkenaan di laman Facebook rasmi mereka pada 2 November 2021.
“Kenyataan tersebut juga telah dilaporkan beberapa agensi media tempatan antaranya termasuklah Kosmo! Online,” katanya dalam satu kenyataan, di sini hari ini.
Tambah Kamarul Zaman, tindakan menularkan semula gambar dan video lama berkenaan dilihat sebagai satu cubaan menimbulkan ketakutan dan kebimbangan orang ramai khususnya warga Singapura yang datang ke Malaysia melalui laluan darat. -KOSMO! ONLINE


UDA perkasa pendigitalan dalam pembangunan hartanah
Oleh MUHAMMAD IKHWAN IDERIS

3 April 2022, 3:23 pm
PETALING JAYA – Syarikat hartanah, UDA Holdings Berhad (UDA) menandatangani memorandum persefahaman (MoU) dengan CIDB e-Construct Services Sdn. Bhd. (CIDBEC), anak syarikat Lembaga Pembangunan Industri Pembinaan (CIDB) dan British Standards Institution (BSI) Malaysia pada Jumaat.
Menerusi MoU tersebut, UDA mengeratkan jalinan kerjasama dengan CIDBEC dan BSI Malaysia dalam menyediakan latihan kepada kakitangan dan vendor berdaftar UDA sebagai persediaan menggerakkan pelaksanaan Pemodelan Maklumat Pembangunan (BIM).
Walaupun kesedaran tentang BIM di Malaysia kian meningkat, pengetahuan dalam mengendalikan dan mengaplikasikan kaedah BIM dalam kalangan penggerak industri pembinaan masih rendah.
Tinjauan BIM oleh UDA pada Julai 2021 mendapati penggunaan BIM dalam kalangan vendornya agak rendah dan salah satu punca adalah kerana kos yang tinggi untuk latihan BIM.
Presiden/Ketua Pegawai Eksekutif UDA, Mohd. Salem Kailany berkata, selari hasrat kerajaan mengadaptasi evolusi perindustrian keempat (IR 4.0), pihaknya sentiasa mengikuti penggunaan teknologi terkini dalam pembangunan hartanahnya dan salah satu inisiatif adalah mendigitalkan industri pembangunan hartanah melalui pelaksanaan BIM.
“Pelaksanaan BIM di UDA dapat membantu mengenal pasti dan mecegah percanggahan aktiviti dalam binaan pada fasa reka bentuk awal, seterusnya meminimumkan ulangan kerja dan menyediakan produk berkualiti tinggi kepada pelanggan dalam masa dijadualkan,” katanya dalam satu kenyataan.

Sejak tahun lalu, UDA telah mula menggunakan BIM dalam sektor pembangunan hartanah.
Antara projek-projek yang mengaplikasikan model ini adalah Residensi Akasia Jubilee, Dedaun Heights dan 38 Bangsar Residensi. – KOSMO! ONLINE


Baru setahun 7 bulan, Fazura didik anak nikmati Ramadan
Oleh MOHAMMAD SHAHEMY AZMI

3 April 2022, 3:23 pm
PETALING JAYA – Pelakon dan juga penyanyi Nur Fazura mahu mengajak anak kesayangannya, Nur Fatima Aisya untuk sama-sama menikmati kemuliaan Ramadan termasuk menjalani amalan bersahur bersama-sama.
Fazura, 39, mahu mendidik anaknya yang kini berusia setahun tujuh bulan itu sejak kecil untuk sama-sama melakukan ibadah sepanjang Ramadan kerana mahu Fatima diperkenalkan dengan kebesaran Ramadan pada usia muda.
“Insya-Allah Ramadan tahun ini saya akan fokus memperbanyakkan amal ibadah. Selain itu tahun ini juga merupakan tahun kedua saya menyambut Ramadan bersama anak (Fatima). Tahun lalu dia masih kecil, jadi ketika bersahur dia tidak bangun.
“Jadi tahun ini saya mahu Fatima bersama-sama merasai kenikmatan bulan Ramadan termasuk bangun sahur bersama,” ujar Fazura ketika ditemu bual dalam program Melodi hari ini.
Ujar isteri kepada pelakon Fattah Amin itu lagi, selain bersahur, dia juga akan mengamalkan beberapa ibadah lain yang akan diterapkan dan ditunjukkan kepada Fatimah supaya dapat memupuk minat anak kecil tentang puasa.
“Salah satu cara mendidik anak sejak kecil adalah bermula daripada bangun sahur ketika di bulan puasa. Fatima akan ikut apa sahaja yang dilakukan oleh saya dan suami.

“Jadi kami kena tunjukkan contoh yang baik. Lagi satu, saya ingin mendidik Fatima supaya tidak terlalu mengharapkan pahala semata-mata kerana berharap keredaan Allah SWT itu adalah lebih penting,” ujarnya. – KOSMO! ONLINE


Ebit Lew hadiahkan Perodua Bezza kepada Yati
Oleh KOSMO!

3 April 2022, 4:12 pm
PETALING JAYA – Pendakwah terkenal, Ebit Lew menghadiahkan sebuah kereta jenis Perodua Bezza kepada seorang peniaga aiskrim dikenali sebagai Yati selepas kisah wanita itu tular di media sosial.
Menerusi perkongsian di laman sosial itu, Yati dilihat menunggang sebuah motosikal roda tiga sambil cuba melindungi seorang wanita orang kelainan upaya (OKU) daripada panas terik dengan beg plastik sewaktu melalui Jambatan Angkat Kuala Terengganu.
Menurut Ebit, dia bergegas ke Terengganu pagi tadi dan sempat menemani wanita itu ke sebuah ‘showroom’ untuk membeli sebuah kereta bagi kegunaan Yati.
“Lepas subuh terus ke Terengganu, sampai tadi akak ni terkejut dan gembira, saya terus bawa kakak ni beli kereta dekat Perodua, Kuala Terengganu.
“Baik layanan semuanya terus kami bayar ‘cash’ kereta ni untuk hadiah pada kakak ini,” katanya di laman Facebook hari ini.
Tangkap layar video yang pernah tular sebelum ini.
Menurut Ebit, wanita tersebut bekerja sebagai penjual aiskrim potong dan dia akan menghantar sendiri aiskrim berkenaan sekiranya ada pelanggan membuat tempahan.

“Dia juga tidak suka bergantung dan berharap pada sesiapa, jika sesiapa nak bantunya boleh beri aiskrim potongnya dan sponsor ke untuk anak yatim atau majlis buka puasa.
“Sebelum ini sambung ijazah sarjana (Master) tapi terhenti kerana keadaan kewangan dan menjaga mak cik yang sakit,”ujar Ebit.
Terdahulu Kosmo! Online melaporkan, seorang peniaga wanita yang tular selepas videonya menaiki motosikal roda tiga bersama ibu saudaranya merupakan orang OKU dalam keadaan panas terik tular merayu agar penyebaran maklumat peribadinya dihentikan. – KOSMO! ONLINE


Polis kesan lelaki tunggang motosikal sambil lepas ‘handle’
Oleh KOSMO!

3 April 2022, 3:37 pm
PETALING JAYA – Jabatan Siasatan dan Penguatkuasaan Trafik (JSPT) Bukit Aman sedang mengesan seorang lelaki yang melakukan aksi berbahaya semasa menunggang sebuah motosikal.
Menerusi satu kenyataan di laman Facebook, JSPT memaklumkan bahawa lelaki itu dilihat menunggang motosikal dengan kedua-dua tangannya tidak memegang ‘handle’.
Jelas JSPT, kejadian tersebut telah tular di laman sosial dan aksi lelaki itu boleh mendatangkan risiko kemalangan bukan hanya kepada dirinya tetapi kepada pengguna jalan raya yang lain.
“JSPT telah berjaya mengesan alamat pemilik motosikal dan meminta penunggang motosikal tersebut supaya hadir ke Balai Trafik Port Dickson bagi membantu siasatan.
“Orang awam yang mempunyai maklumat mengenai kejadian tersebut diminta untuk menghubungi mana-mana Balai Polis Trafik yang berdekatan dengan kadar segera,”ujarnya.
Pada masa sama, JSPT menasihatkan penunggang motosikal agar sentiasa memegang ‘handle’ motosikal dengan betul.

“Ini diperincikan di bawah Kanun Lebuhraya LN 165/59 iaitu mengenai sikap, berhemah, perbuatan yang tidak berhemah, kelajuan dan lain-lain lagi demi keselamatan pengguna jalan raya,”ujarnya.
Terdahulu tular di media sosial klip video berdurasi 39 saat yang memaparkan aksi ‘berani’ seorang lelaki menunggang motosikal tanpa memegang kedua-dua ‘handle.
Pada masa sama, lelaki itu juga dilihat seolah-olah sedang ‘lalok’ apabila melakukan aksi seolah-oleh ingin ‘terbang’ sehingga motosikalnya tidak stabil dan terhuyung-hayang.
Difahamkan aksi tersebut dirakam oleh seorang pengguna jalan raya dipercayai di sebuah lebuh raya sekitar Port Dickson, Negeri Sembilan.-KOSMO! ONLINE


Haiwan juga tahu rindu – netizen
Oleh KOSMO!

3 April 2022, 2:22 pm
PETALING JAYA – Seperti juga manusia, binatang seperti anjing dan kucing mempunyai sifat kasih sayang, setia serta rindu kepada pemiliknya.
Perkara itu terbukti menerusi satu perkongsian di laman Facebook semalam memaparkan kisah dua ekor anjing yang sangat ‘gembira’ apabila dapat bertemu tuannya.
Difahamkan, kedua-dua ekor haiwan tersebut sudah lama tidak bertemu pemiliknya kerana dipercayai lelaki terbabit berada di luar negara dan tidak dapat pulang susulan penutupan sempadan sebelum ini.
Berdasarkan klip video berdurasi satu minit 56 saat itu, kelihatan dua ekor anjing sangat teruja apabila melihat kelibat lelaki berkenaan di luar pintu pagar sebuah kediaman.
Lelaki itu kemudiannya disambut mesra oleh salah seekor anjingnya apabila dia membuka pintu sehingga kedua-duanya dilihat saling ‘berpelukan’.
Klip video itu juga turut memaparkan aksi manja dua ekor haiwan itu sehingga pemiliknya terpaksa mendukung dan berbaring bersama haiwan terbabit.

Susulan perkongsian itu, rata-rata pengguna meninggalkan pelbagai komen dan mereka terharu apabila melihat ‘keakraban’ antara manusia dan haiwan.
“Sebak pula tengok video ni, ini baru haiwan dengan tuannya, apatah lagi kalau sesama manusia,” tulis Mira Ishak.
Turut meninggalkan komen adalah seorang lagi pengguna dikenali sebagai Rossa Mask.
“Haiwan pun tau rasa rindu sangat-sangat apatah lagi manusia, melepas rindu sungguh,” jelasnya. -KOSMO! ONLINE


Lelaki hilang ditemui terapung dalam sungai Gua Ikan
Oleh NUR NAZLINA NADZARI

3 April 2022, 2:05 pm
PADANG BESAR – Seorang lelaki yang dilaporkan hilang sejak Rabu lalu ditemui telah meninggal dunia di Gua Ikan, Kaki Bukit dekat sini pada malam semalam.
Mayat mangsa, Law Jiann Biau, 52, ditemui terapung dalam sungai gua tersebut kira-kira pukul 7.44 malam.
Mangsa yang merupakan pesakit mental dilaporkan keluar dari rumahnya kira-kira pukul 12.30 tengah malam Rabu lalu dan kali terakhir dilihat berjalan menghala ke arah Gua Kelam.
Ketua Polis Daerah Padang Besar, Superintendan Saifudin Aslin Abbas berkata, operasi mencari mangsa telah dilakukan bersama penduduk, namun gagal menemuinya.
Katanya, pihaknya kemudian menerima panggilan telefon daripada seorang penduduk yang turut serta dalam operasi itu yang memaklumkan satu mayat ditemui dalam sungai Gua Ikan pada pukul 7.44 malam semalam.
“Pasukan bomba membantu mengeluarkan mayat dari sungai dan keluarga mengesahkan mangsa berdasarkan tatu pada belakang badan mayat itu,” katanya di sini hari ini. – KOSMO! ONLINE


Pasangan suami isteri antara 8 ditahan edar dadah
Oleh NOR AZIAH MAT NOH

3 April 2022, 2:11 pm
KUALA LUMPUR – Sepasang suami isteri antara lapan individu yang diberkas kerana disyaki menjalankan aktiviti pengedaran dadah dalam serbuan berasingan di sekitar Lembah Klang, petang kelmarin.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menjalankan serbuan pertama di Jalan Robertson, Bukit Bintang, di sini pada pukul 4.10 petang kelmarin.
“Hasil serbuan itu kita telah menahan sepasang suami isteri berusia 32 dan 26 tahun serta berjaya merampas ganja seberat 1,893 gram(g).
“Siasatan awal terhadap keduanya membawa kepada dua serbuan di sekitar Lembah Klang yang mana kita berjaya memberkas lima lelaki dan seorang wanita berusia lingkungan 19 hingga 40 tahun,” katanya dalam satu kenyataan semalam.
Jelasnya, hasil tangkapan pihaknya turut merampas dadah jenis ganja seberat 5,588g menjadikan jumlah keseluruhan rampasan bernilai RM41,550.
Difahamkan, sindiket terbabit dipercayai telah aktif dalam aktiviti pengedaran dadah di sekitar Lembah Klang sejak November tahun lalu

“Selain itu, hasil saringan awal air kencing mendapati salah seorang suspek positif dadah jenis amphetamine serta methamphetamine dan akan disiasat mengikut Seksyen 15(1) Akta Dadah Berbahaya 1952.
“Kesemua suspek telah ditahan reman selama tujuh hari bermula semalam dan kes disiasat di bawah Seksyen 39B Akta Dadah Berbahaya 1985,” ujarnya. – KOSMO! ONLINE


Dunia dijangka berdepan kekurangan komputer
Oleh KOSMO!

3 April 2022, 3:00 pm
BANGKOK – Pekerja-pekerja sektor teknologi maklumat menjangkakan kekurangan bekalan komputer untuk jualan di Thailand dan tempat-tempat lain di seluruh  dunia, lapor laman berita Thaiger kelmarin.
Mereka berkata, kekurangan bekalan itu dijangka bermula antara bulan Mei dan Jun tahun ini berikutan impak wabak Covid-19 terhadap pengilang di China.
Menurut ketua jualan dan pemasaran Advice, Chukrit Watcharasaksip kepada akhbar Bangkok Post, harga komputer akan turut meningkat sekiranya perintah berkurung Covid-19 dan perang Rusia-Ukraine berterusan.
“Sekiranya perintah berkurung di China berterusan, ditambah pula dengan perang Rusia-Ukraine yang berlanjutan, kita akan melihat harga komputer meningkat pada pertengahan tahun ini,” katanya.
Menurut Chukrit, Advice yang merupakan syarikat pengedar teknologi maklumat di Bangkok, mempunyai bekalan mencukupi untuk tempoh dua hingga tiga bulan.
Tambahnya, pada masa ini, harga komputer notebook jenama popular adalah antara 18,000 hingga 19,000 baht, manakala komputer permainan video berharga daripada 25,900 hingga 40,000 baht. Beliau bagaimanapun tidak menyatakan anggaran peningkatan harga tersebut

Seorang lagi ketua pembangunan perniagaan teknologi maklumat berkata, beliau juga menjangkakan impak daripada perintah berkurung yang dilaksanakan oleh China akan berlarutan antara satu hingga dua bulan.
Firmanya mempunyai stok mencukupi untuk tempoh sekurang-kurangnya tiga bulan. Katanya, walaupun jualan komputer dijangka perlahan, terdapat keperluan untuk barangan tersebut.
“Masih terdapat permintaan tinggi untuk komputer riba dan komputer pasang sendiri untuk mereka yang bekerja dari rumah atau belajar secara online,” katanya.
Walaupun pandemik Covid-19 menyaksikan jualan komputer melonjak ekoran pelaksanaan langkah bekerja dan belajar dari rumah, Pencerobohan Rusia ke atas Ukraine lewat Februari lalu menyebabkan rangkaian bekalan terjejas. – Agensi


KPDNHEP siasat isu kereta Singapura isi petrol RON95
Oleh LUQMAN RIDHWAN MOHAMED NOR

3 April 2022, 2:58 pm
PUTRAJAYA – Isu tular berkaitan kenderaan dengan plat pendaftaran Singapura mengisi minyak petrol RON95 kini disiasat Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP).
Menterinya, Datuk Seri Alexander Nanta Linggi berkata, pihak kementerian mengambil maklum mengenai tentang gambar tular tersebut dan telah mengarahkan agar ia disiasat serta-merta.
“Saya juga telah mengarahkan pemantauan yang lebih agresif dijalankan di semua stesen minyak, terutama yang berdekatan dengan negeri bersempadan bagi mengelakkan ketirisan penjualan minyak petrol bersubsidi kepada kenderaan asing,” katanya dalam satu kenyataan hari ini.
Menurut beliau, pihak kementerian juga melancarkan Ops Pantau 2022 hari ini bagi melaksanakan aktiviti penguatkuasaan yang lebih agresif.
Alexander berkata, selain memastikan bekalan barangan mencukupi dan dijual pada harga munasabah, Ops Pantau turut akan memastikan pematuhan yang tinggi oleh para peniaga berikutan pembukaan sepenuhnya sektor ekonomi dan pintu sempadan negara yang bermula 1 April 2022.
“KPDNHEP dari semasa ke semasa telah mengeluarkan arahan kepada semua syarikat minyak dan pengusaha stesen minyak yang bersempadan dengan Singapura bagi memastikan pematuhan larangan penjualan petrol RON 95 kepada semua kenderaan termasuklah motosikal yang bernombor pendaftaran asing,” katanya. – KOSMO! ONLINE


Lima jam pindahkan dua ekor gajah
Oleh ABDUL RASHID ABDUL RAHMAN

3 April 2022, 2:02 pm
JERANTUT – Pusat Konservasi Gajah Kebangsaan (PKGK) Kuala Gandah Lanchang di Temerloh berjaya memindahkan dua ekor gajah liar dari Felda Kota Gelanggi Tiga di sini ke Taman Negara di Terengganu.
Pemindahan haiwan dari Hutan Simpan Tekal berhampiran ladang sawit penduduk di Jerantut itu mengambil masa lima jam dengan bantuan dua gajah denak iaitu Abot dan Rambai.
Ketua Pusat Konservasi Gajah Kebangsaan (PKGK) Kuala Gandah Lanchang, Che Ku Mohd Zamzuri Chik Wan Ab Rahman, operasi pemindahan yang mencabar berkenaan melibatkan 29 anggota Jabatan Perlindungan Hidupan Liar dan Taman Negara (Perhilitan) dan anggota PKGK dengan menggunakan dua gajah denak.
“Operasi memindahkan haiwan terbabit mengambil masa kira-kira lima jam bermula pukul 8.30 pagi yang menggunakan Abot dan Rambai bagi membantu menarik gajah liar berkenaan.
“Operasi kali ini dianggap mencabar apabila kami terpaksa menarik gajah terbabit sejauh satu kilometer melalui jalan balak untuk sampai ke lori yang terletak dalam ladang kelapa sawit,” katanya, di sini semalam.
Dua ekor gajah berkenaan yang ditemukan berkeliaran dalam ladang sawit penduduk berjaya ditangkap dalam Hutan Simpan Tekai di sini.

Gajah betina berkenaan dianggarkan berumur 40 tahun dengan berat kira-kira tiga tan sementara anaknya juga betina berumur enam bulan. – KOSMO! ONLINE.


CEO AirAsia X letak jawatan
Oleh KOSMO!

3 April 2022, 3:03 pm
PETALING JAYA – Ketua Pegawai Eksekutif Kumpulan AirAsia X Berhad (AirAsia X), Nadda Buranasiri, 59, meletakkan jawatan berkuatkuasa 1 April lalu.
Dalam kenyataan kepada Bursa Malaysia bertarikh 31 Mac 2022, AirAsia X berkata, ia disebabkan peletakan jawatan warga Thailand itu daripada jawatan Ketua Pegawai Eksekutif Thai AirAsia X Co. Ltd.
Buranasiri dilantik sebagai Ketua Pegawai Eksekutif Kumpulan AirAsia X pada 1 November 2018. – KOSMO! ONLINE


Ukraine didakwa serang depoh minyak Rusia
Oleh KOSMO!

3 April 2022, 2:00 pm
MOSCOW – Depoh simpanan minyak di sebuah bandar di Rusia terbakar dalam serangan yang didakwa Kremlin, dilakukan oleh dua helikopter tempur tentera Ukraine, lapor Badan Penyiaran Britain (BBC) kelmarin.
Satu rakaman video yang disiarkan di laman Twitter menunjukkan depoh simpanan minyak berkenaan di Belgorod terbakar. Bandar Rusia itu terletak 40 kilometer dari sempadan di utara Ukraine.
Seorang pegawai kanan keselamatan Kiev, bagaimanapun menafikan tentera Ukraine melancarkan serangan itu.
“Untuk sebab tertentu, mereka (Rusia) menyatakan bahawa kami (Ukraine) dalang di sebalik serangan itu. Tuduhan yang dilemparkan adalah tidak benar,” kata Setiausaha Majlis Keselamatan Ukraine, Oleksiy Danilov said.
Sebelum ini, pesawat perang Ukraine tidak pernah membedil sasaran di Rusia.
Namun, Gabenor Belgorod, Vyacheslav Gladkov menuduh Ukraine melancarkan serangan itu dengan butiran mengenainya dimaklumkan oleh jurucakap Kementerian Pertahanan Rusia, Igor Konashenkov.

“Sekitar pukul 5 pagi (waktu Moscow), dua helikopter Mi-24 milik Ukraine memasuki ruang udara Rusia pada ketinggian amat rendah dan melancarkan serangan peluru berpandu ke atas depoh simpanan minyak awam di pinggir Belgorod.
“Beberapa tangki penyimpanan rosak dan terbakar.
“Fasiliti simpanan minyak itu tiada kena mengena dengan angkatan tentera Rusia,” katanya.
Dalam perkembangan sama, Dmitry Peskov yang merupakan jurucakap Presiden Vladimir Putin berkata, insiden itu ‘tidak membantu dalam rundingan antara Rusia dan Ukraine’ yang sehingga kini, tidak menunjukkan sebarang kemajuan.
Belgorod yang mempunyai 370,000 penduduk terletak di utara Kharkiv. Bandar kedua terbesar di Ukraine itu menjadi sasaran bedilan artileri dan serangan udara serta masih dikepung oleh tentera Rusia.
Menurut Gladkov dalam satu kenyataan menerusi Telegram, tiada mangsa terbunuh dalam serangan itu. Depoh simpanan minyak itu dikendalikan oleh firma minyak kerajaan Rusia, Rosneft.
“Pekerja kecemasan sedang berusaha memadamkan api, manakala kebakaran yang berlaku tidak mengancam penduduk setempat,” katanya.
Agensi berita Rusia, Interfax melaporkan bahawa penduduk berdekatan telah dipindahkan, manakala dua orang cedera di depoh berkenaan. Sebanyak lapan tangki bahan api terbakar dan hampir 200 anggota bomba berada di lokasi kejadian.  – Agensi


Mandi guna air mineral, lelaki dikecam membazir
Oleh KOSMO!

3 April 2022, 3:07 pm
PETALING JAYA- Tindakan seorang remaja yang menggunakan puluhan botol air mineral untuk membasahkan badan di dalam sebuah tab mandi menerima kecaman netizen berikutan dianggap sebagai tindakan membazir.
Menerusi satu video dimuat naik pengguna Tiktok bernama Amirulasyari, lelaki itu dilihat sedang berbaring di dalam tab mandi dan menggunakan air mineral untuk membasahkan dirinya.
“Kau ingat Michael Jackson, mandi air biasa tidak boleh ke? Kau dengar sini, dekat Zimbabwe, Uganda sana bukan main orang mahu air bersih, kau boleh buat mandi saja air mineral.
“Bapa kau menang Pilihan Raya Negeri (PRN) ke?,” kata rakanya kepada pemilik akaun itu ketika menyoal tindakannya.
Terdahulu, lelaki itu memuat naik hantaran dengan menyifatkan mahu memandikan dirinya dengan air mineral dan tidak mahu menggunakan air biasa berikutan hendak kelihatan cantik.
Video dimuat naik di Tiktok itu mendapat lebih 157,000 tontonan selain ramai pengguna media sosial mengecam tindakan tersebut kerana disifatkan tidak sensitif dengan krisis air dialami penduduk dunia.

“Kenapa susah sangat mahu bersyukur, tolong belajar hargai apa yang ada,” kata Marina P.
“Mahal weh, menangis tengok, bila sudah bulan puasa dahaga tidak cukup air,” jelas Rnraa.
Susulan video tular itu, pengasas Strawin Food Industries Sdn. Bhd., Mohamad Faruqi Mohamad Nazri tampil menjelaskan perkara itu.
“Pagi ini saya dikejutkan dengan hantaran di Twitter yang dikaitkan dengan kami kerana lelaki itu menggunakan air mineral keluaran syarikat kami.
“Saya mengambil perhatian atas perkara itu memandangkan produk kami merupakan air mineral dengan kadar PH sekitar 7.6 dan baik untuk kesihatan kulit,” jelasnya.
Dalam pada itu, Mohamad Faruqi turut mengucapkan terima kasih kepada lelaki terbabit kerana menggunakan air mineral keluarannya hingga menjadi tular sekali gus membolehkan orang ramai mengetahui manfaatnya. -KOSMO! ONLINE